**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 22 Σεπτεμβρίου 2020, ημέρα Τρίτη και ώρα 17.15΄, στην Αίθουσα Γερουσίας του Μεγάρου της Βουλήςσυνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεώργιου Βλάχου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Αγροτικής Ανάπτυξης και Τροφίμων «Κύρωση του Μνημονίου Συνεργασίας μεταξύ του Υπουργείου Παραγωγικής Ανασυγκρότησης, Περιβάλλοντος και Ενέργειας της Ελληνικής Δημοκρατίας και του Υπουργείου Γεωργίας, Αγροτικής Ανάπτυξης και Διαχείρισης Υδάτων της Δημοκρατίας της Αλβανίας για συνεργασία στον τομέα της γεωργίας».

Στη συνεδρίαση παρέστη ο Υπουργός Αγροτικής Ανάπτυξης και Τροφίμων, κ. Μαυρουδής (Μάκης) Βορίδης.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Δούνια Παναγιώτα (Νόνη), Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Δελής Ιωάννης, Μανωλάκου Διαμάντω, Συντυχάκης Εμμανουήλ, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Επιτροπής Παραγωγής και Εμπορίου. Θα εξετάσουμε το σχέδιο νόμου του Υπουργείου Αγροτικής Ανάπτυξης και Τροφίμων με τίτλο «Κύρωση του Μνημονίου Συνεργασίας μεταξύ του Υπουργείου Παραγωγικής Ανασυγκρότησης, Περιβάλλοντος και Ενέργειας της Ελληνικής Δημοκρατίας και του Υπουργείου Γεωργίας, Αγροτικής Ανάπτυξης και Διαχείρισης Υδάτων της Δημοκρατίας της Αλβανίας για συνεργασία στον τομέα της γεωργίας».

Παρευρίσκεται ο Υπουργός Αγροτικής Ανάπτυξης και Τροφίμων, κ. Βορίδης και μην έχοντας διαδικαστικές εκκρεμότητες, προχωράμε στις τοποθετήσεις των συναδέλφων Εισηγητών και Ειδικών Αγορητών.

Τον λόγο έχει ο Εισηγητής της Πλειοψηφίας, κ. Δημήτριος Καιρίδης.

**ΔΗΜΗΤΡΙΟΣ ΚΑΙΡΙΔΗΣ (Εισηγητής της Πλειοψηφίας):** Κύριε Πρόεδρε, ευχαριστώ πολύ. Είμαστε εδώ σήμερα, για να προχωρήσουμε στη συζήτηση και στη συνέχεια, στην Κύρωση αυτού του Μνημονίου Συνεργασίας μεταξύ Ελλάδος και Αλβανίας. Η αρχική συμφωνία, να θυμίσω, υπεγράφη τον δύσκολο Ιούλιο του 2015, -«πύρινο» θα έλεγα- και πιο συγκεκριμένα στις 15 Ιουλίου, από τον τότε Έλληνα Υπουργό Εξωτερικών, τον κ. Κοτζιά. Όμως, παρέμενε ανεπικύρωτη για όλο αυτό το διάστημα και τώρα η Κυβέρνηση της Νέας Δημοκρατίας τη φέρνει στη Βουλή και ελπίζω με ευρεία συναίνεση να την προχωρήσουμε.

Η συνεργασία αφορά, βεβαίως, στον αγροτικό τομέα, στην αγροτική ανάπτυξη. Το Μνημόνιο χωρίζεται σε μία σειρά από κεφάλαια - θέματα. Το πρώτο αφορά τους τομείς της συνεργασίας. Το δεύτερο, τους τρόπους αυτής της συνεργασίας. Το τρίτο, τη δημιουργία μιας μικτής ελληνοαλβανικής επιτροπής για την υλοποίηση της συνεργασίας, καθώς και την, περαιτέρω, διευκόλυνση αυτής. Το τέταρτο, τις δαπάνες που, ενδεχομένως, προκύψουν από αυτή την κρίσιμη συνεργασία. Το πέμπτο και το έκτο, αφορούν στα διαδικαστικά, δηλαδή, πόσο χρόνο θα κρατήσει, από πότε ξεκινά, κ.λπ..

Νομίζω, ότι χρήζουν δύο-τρία σχόλια για τη σχέση μας με την Αλβανία. Νομίζω ότι λίγες είναι οι χώρες, με τις οποίες η ιστορία και η γεωγραφία, μάς έχουν επιβάλει μία τόσο «στενή» συνύπαρξη. Η Αλβανία είναι μία χώρα που πέρασε πάρα πολλά, πριν από το 1990. Είναι γνωστό ότι, ίσως, καμιά άλλη χώρα στην Ευρώπη δεν δοκιμάστηκε τόσο πολύ, από ένα στυγνό σταλινικό καθεστώς ακραίας μορφής, που κάνει και τη Σοβιετική Ένωση να φαντάζει φιλελεύθερη. Βρέθηκε, πραγματικά, στο μηδέν, το 1990, όταν η χώρα μας, όπως και η απέναντι Ιταλία, προσέφεραν στέγη και δουλειά σε εκατοντάδες χιλιάδες Αλβανούς.

Η Αλβανία έγινε στη χώρα μας πιο γνωστή μέσα από αυτό το τεράστιο μεταναστευτικό «κύμα». Μιλάμε για πάνω από 600.000 Αλβανούς, οι οποίοι, σε μεγάλο βαθμό, ενσωματώθηκαν στην ελληνική κοινωνία, προόδευσαν και βοήθησαν στην ανόρθωση της Αλβανίας.

Το κρίσιμο σημείο που δεν έχει προσεχτεί στην Ελλάδα -και οφείλουμε να το υπογραμμίσουμε- είναι ότι, τα τελευταία δέκα τουλάχιστον χρόνια, η Αλβανία έχει μπει σε μία σειρά, έχει γνωρίσει μία ταχύρρυθμη ανάπτυξη από πολύ χαμηλή, βέβαια, βάση. Παραμένει μία φτωχή, για τα ευρωπαϊκά δεδομένα, χώρα, αλλά οικονομικά η πορεία της, την περίοδο της μετάβασης από τον κομμουνισμό μέχρι σήμερα, θα έλεγα, ότι είναι από τις πιο πετυχημένες. Εξίσου, πετυχημένη με αυτή της Εσθονίας και της Πολωνίας, με όρους οικονομικούς πάντα.

Υπάρχουν, βεβαίως, πάρα πολλά προβλήματα, αλλά η εικόνα της πάμφτωχης και κατατρεγμένης Αλβανίας, μάλλον, αδικεί τη σημερινή πραγματικότητα. Και χαιρόμαστε ιδιαίτερα, που δεν συζητάμε πια μόνο για τους Αλβανούς μετανάστες, αλλά για την οικονομική συνεργασία μεταξύ των δύο χωρών. Οικονομική συνεργασία που παραμένει ετεροβαρής, καθώς το εμπορικό ισοζύγιο, είναι σε πολύ-πολύ μεγάλο βαθμό πλεονασματικό υπέρ μας, όπως και το αγροτικό ισοζύγιο και το ευρύτερο εμπορικό.

Η Ελλάδα, που έχει υπάρξει η πρώτη χώρα της περιοχής που εισήχθη, όχι μόνο στο ΝΑΤΟ, ακόμη σημαντικότερα και στην Ευρωπαϊκή Ένωση, έχει παίξει τον ρόλο του μέντορα για τις υπόλοιπες βαλκανικές χώρες, και νομίζω ότι, συνολικά, χαίρεται γι’ αυτή την πρόοδο. Και χαίρεται για το ότι αυτή η ελληνοαλβανική σχέση πάει στο επόμενο στάδιο της, όχι πια της ανθρωπιστικής βοήθειας, όπως ήταν στη δεκαετία του ΄90, αλλά της ουσιαστικής οικονομικής συνεργασίας, εκμεταλλευόμενη συνέργειες, ένθεν και εκείθεν, προς όφελος και των δύο λαών.

Νομίζω, αυτό είναι το σημαντικό πολιτικό σημείο που πρέπει να υπογραμμιστεί και συγχαίρουμε τον επισπεύδοντα Υπουργό, τον κ. Βορίδη, που φέρνει για Κύρωση αυτή τη συνεργασία και έτσι καλύπτει ένα κενό που υπήρχε τα προηγούμενα χρόνια.

Θα πρέπει, λοιπόν, όλοι να βοηθήσουμε στη βελτίωση, στην «καλλιέργεια» και στην εμβάθυνση αυτής της σχέσης, επ’ ωφελεία των δύο λαών, πάντοτε στο πλαίσιο, βεβαίως, των ευρωπαϊκών αρχών της καλής γειτονίας, του σεβασμού των μειονοτήτων, αναφέρομαι στην ελληνική μειονότητα και ούτω καθεξής.

Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο Εισηγητής της Μειοψηφίας, ο κ. Σαρακιώτης.

**ΙΩΑΝΝΗΣ ΣΑΡΑΚΙΩΤΗΣ (Εισηγητής της Μειοψηφίας):** Σας ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, προσερχόμαστε σήμερα στη συζήτηση της Κύρωσης του Μνημονίου Συνεργασίας με τη γειτονική Δημοκρατία της Αλβανίας για την ενίσχυση της συνεργασίας των δύο χωρών στον τομέα της γεωργίας. Χωρίς αμφιβολία, πρόκειται για μία διακρατική σύμπραξη, η οποία κινείται προς την ορθή κατεύθυνση που σταθερά επιδιώκεται, επί πολλά χρόνια, σε όλους τους αναφερόμενους σε αυτήν τομείς, δηλαδή, στη φυτική και στη ζωική παραγωγή, στην αλιεία, στην προστασία της παραγωγής, στον διασυνοριακό έλεγχο των επιδημιών, στα εγγειοβελτιωτικά έργα, καθώς και σε σειρά άλλων παρεμφερών ζητημάτων.

Κατά συνέπεια, αυτονόητα στηρίζουμε κάθε πρωτοβουλία, η οποία στοχεύει στο να εδραιώσει τη διακρατική συνεργασία στα Βαλκάνια και να καταστήσει την περιοχή μας μία ευρωπαϊκή γειτονιά σε τομείς που, συνήθως, αποκαλούνται «χαμηλής» πολιτικής, αλλά είναι, εξαιρετικά, σημαντικοί για την πραγματική οικονομία και τον μέσο επαγγελματία και παραγωγό. Άλλωστε, δεν θα μπορούσε κανείς, παρά να υποστηρίξει κάθε ευνοϊκή και επωφελή για τη χώρα μας σύμπραξη με τα γειτονικά κράτη στα βόρεια σύνορά μας, πόσο μάλλον σήμερα, που και η Κυβέρνηση της Νέας Δημοκρατίας τιμά την Συμφωνία των Πρεσπών και ο ίδιος ο Πρωθυπουργός, ο κ. Μητσοτάκης, δίνει «μάχες» για το ευρωπαϊκό μέλλον και τη συμμετοχή της στο ΝΑΤΟ, όπως μάθαμε άλλωστε και προσφάτως.

Τις επόμενες ημέρες, άλλωστε, θα φέρετε προς ψήφιση στην Ολομέλεια διεθνείς συμβάσεις με τη Βόρεια Μακεδονία για την εναέρια αστυνόμευση του FIR, την ενίσχυση της οικονομικής συνεργασίας και την επιτάχυνση της διαδικασίας ένταξης της Βόρειας Μακεδονίας στην Ευρωπαϊκή Ένωση.

Σήμερα, λοιπόν, που η Κυβέρνηση της Νέας Δημοκρατίας θέτει ψηλά, όπως φαίνεται, στην ατζέντα της τη συνεργασία με τη γειτονική μας Βόρεια Μακεδονία, θα ήθελα να ευχηθώ στον Υπουργό Αγροτικής Ανάπτυξης και «θεματοφύλακα» της Συμφωνίας των Πρεσπών, λόγω και της ιδιότητάς του, να έχει και εκείνος την ίδια χαρά, όπως οι συνάδελφοί του Υπουργοί, κ.κ. Παναγιωτόπουλος και Δένδιας, και να φέρει προς συζήτηση και ψήφιση ένα αντίστοιχο Μνημόνιο Συνεργασίας στον τομέα της γεωργίας, αυτή τη φορά με τη Βόρεια Μακεδονία. Είμαι βέβαιος Υπουργέ, ότι εργάζεστε, νυχθημερόν, προς αυτήν την κατεύθυνση και άμεσα στην Επιτροπή θα έχουμε τη χαρά να το συζητήσουμε.

Επιτρέψτε μου, ωστόσο, κύριε Πρόεδρε, επ’ αφορμή της σημερινής συζήτησης και μιας και η χώρα αναφοράς του Μνημονίου Συνεργασίας είναι η γειτονική μας Αλβανία, να θίξω ένα ζήτημα το οποίο απασχολεί πολύ τον αγροτικό κόσμο. Είναι αυτό των εργατών γης, καθώς οι περισσότεροι προέρχονται από τη γειτονική χώρα. Πρόκειται για ένα πρόβλημα που επηρεάζει καθοριστικά την πρωτογενή παραγωγή, καθώς πλήθος δυσχερειών έχει προκύψει ως αποτέλεσμα των περιοριστικών μέτρων και των εύλογων συνοριακών ελέγχων, εξαιτίας της πανδημίας του κορονοϊού. Η έλλειψη εξειδικευμένων εργατών γης, προερχόμενων κυρίως από τις γειτονικές χώρες, όπως η Αλβανία, επηρεάζει, ήδη, τον αγροτικό κόσμο και πολλά ερωτήματα διατυπώνονται, με αφορμή την επικείμενη συγκομιδή καλλιεργειών και, κυρίως, της ελιάς στις περιοχές της Φθιώτιδας, της Χαλκιδικής, της Λακωνίας, της Μεσσηνίας, αλλά και της Αιτωλοακαρνανίας.

Η καλλιέργεια της ελιάς και κυρίως η ελιά Καλαμών, γνωρίζετε πολύ καλά, κ. Υπουργέ, καθώς σας έχουμε καταθέσει και μέσα στο καλοκαίρι αλλεπάλληλες Ερωτήσεις για τη στήριξη του προϊόντος, πέρα των προβλημάτων που έρχεται να αντιμετωπίσει τώρα με την έλλειψη εργατών γης, αντιμετώπισε και το μείζον θέμα της χαμηλής τιμής, με αποτέλεσμα, αυτή τη στιγμή, η περσινή σοδειά να βρίσκεται στις αποθήκες αδιάθετη. Οι αγρότες μας αγωνιούν, όπως γνωρίζετε, για το αν φέτος θα υπάρξει ο αναγκαίος αριθμός εργατών με την ανάλογη εμπειρία.

Για τον σκοπό της αντιμετώπισης ενδεχόμενης επιδείνωσης των δεικτών στη μάχη κατά της πανδημίας, θα απαιτηθούν διευρυμένα τεστ, προκειμένου να διασφαλιστεί η υγεία και του ντόπιου πληθυσμού, αλλά και των αλλοδαπών εργατών.

Μετά την έξαρση της υγειονομικής κρίσης και τη λήψη των περιοριστικών μέτρων -και συγκεκριμένα στις 30 Μαρτίου του 2020- η Ευρωπαϊκή Επιτροπή προέτρεψε τα κράτη μέλη να προχωρήσουν στην εφαρμογή διαδικασιών διασφάλισης της ομαλής μετακίνησης των εργαζομένων διασυνοριακά. Παράλληλα, έδωσε οδηγίες για την ανταλλαγή πληροφοριών, σχετικά με τις διαφορετικές ανάγκες των κρατών σε τεχνικό επίπεδο και τα «ώθησε» να θεσπίσουν ειδικές διαδικασίες για την εξασφάλιση της ομαλής μετάβασης αυτών των εργαζομένων. Προφανώς, ως συλλογιστική -και ανεξαρτήτως δεσμευτικότητας- η ως άνω παραίνεση επεκτείνεται στο σύνολο διακρατικών συνεργασιών του ευρωπαϊκού χώρου και μάλιστα στην Αλβανία, η οποία είναι και υποψήφια προς ένταξη σε Ευρωπαϊκή Ένωση. Άρα αποτελεί δεδομένη υποχρέωση της κυβέρνησης να διασφαλίσει την ομαλή μετακίνηση αυτών των εργαζομένων με την ταυτόχρονη τήρηση των αναγκαίων υγειονομικών πρωτοκόλλων.

Κλείνοντας, κύριε Υπουργέ, θα ήθελα να σας ενημερώσω, αν και είμαι βέβαιος ότι το γνωρίζετε, ότι πέραν της Θεσσαλίας και ο Νομός Φθιώτιδας έχει πληγεί σημαντικά από τα πρόσφατα έντονα καιρικά φαινόμενα. Ήδη, στον Δήμο Δομοκού, 5.000 στρέμματα στην περιοχή της Ξυνιάδας με καλαμπόκι έχουν βυθιστεί στο νερό, 5.000 στρέμματα στην περιοχή του Νέου Μοναστηρίου και της Εκκάρας με βαμβάκι έχουν πλημμυρίσει και περί τα 20.000 στρέμματα γύρω από τη Λαμία, στο Λιανοκλάδι, την Ανθήλη, το Κόμμα, το Μοσχοχώρι και αυτά, κατά κύριο λόγο, με βαμβάκι, αλλά και με ρύζι, έχουν πλημμυρίσει ολοσχερώς και υπήρξε και απώλεια ζωικού κεφαλαίου στην περιοχή της Δυτικής Φθιώτιδας.

 Ευελπιστούμε ότι θα μεριμνήσετε άμεσα για την καταγραφή των ζημιών, αλλά και κυρίως για την έγκαιρη αποζημίωση των πληττόμενων.

Θα ήθελα να θίξω το ζήτημα των παραγωγών βαμβακιού, καθώς είναι βέβαιο, ότι θα υπάρξει και ποιοτική, αλλά και ποσοτική υποβάθμιση των προϊόντων. Το αρμόδιο Υπουργείο, το Υπουργείο Αγροτικής Ανάπτυξης, οφείλει, όπως έχει γίνει και στο παρελθόν, να μειώσει το πλαφόν της παράδοσης, προκειμένου οι αγρότες να λάβουν τη συνδεδεμένη ενίσχυση, αλλά και να ενεργήσει και να ενεργοποιήσει όλα τα διαθέσιμα «εργαλεία».

Οι στιγμές ήταν δύσκολες και είναι δύσκολες. Όμως, οι αγρότες και οι κτηνοτρόφοι οφείλουν να στηριχθούν, καθώς ήταν από τους κλάδους, οι οποίοι κατά τη διάρκεια της πανδημίας, δυστυχώς, δεν είδαν τη στήριξη της ελληνικής Πολιτείας.

Σας ευχαριστώ.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο Ειδικός Αγορητής του Κινήματος Αλλαγής, ο κ. Απόστολος Πάνας.

**ΑΠΟΣΤΟΛΟΣ ΠΑΝΑΣ (Ειδικός Αγορητής του Κινήματος Αλλαγής):**  Κυρίες και κύριοι συνάδελφοι, η σημερινή συνεδρίαση της Διαρκούς Επιτροπής Παραγωγής και Εμπορίου εξετάζει την Κύρωση του Μνημονίου με την Αλβανία στον τομέα της γεωργίας, ένας τομέας που, ως γνωστόν, είναι, ιδιαίτερα, σημαντικός για την χώρα μας, αλλά και για την πλευρά της Αλβανίας. Βασική στόχευση αυτού του Μνημονίου αποτελεί η περαιτέρω ενδυνάμωση της συνεργασίας με την Αλβανία στον τομέα της γεωργίας με αμοιβαίο όφελος και στα δύο συμμετέχοντα μέρη.

Ήδη, οι δύο χώρες αναπτύσσουν συνεργασία μέσω προγραμμάτων εδαφικής συνεργασίας, τα οποία, μεταξύ άλλων, αφορούν δράσεις στον τομέα της γεωργίας, όπως για παράδειγμα, είναι η δράση υποστήριξης εξαγωγών τροφίμων και αγροτικών προϊόντων ή η δημιουργία δικτύων, όπως η ανάπτυξη υπηρεσιών για την προώθηση της παραγωγικότητας και του Αγροτουρισμού.

Ακόμη, θα πρέπει να επισημανθεί, ότι οι ελληνικές επιχειρήσεις προβαίνουν στην πραγματοποίηση άμεσων ξένων επενδύσεων στην Αλβανία, οι οποίες κατά τη διάρκεια των τελευταίων ετών έχουν παρουσιάσει αυξητικές τάσεις, με την Ελλάδα να είναι από τους από τους μεγαλύτερους επενδυτές στην Αλβανία.

Ο αγροτικός τομέας στην Αλβανία απασχολεί, περίπου, το 50% του ανθρώπινου δυναμικού, ενώ συνάμα συνεισφέρει στο Α.Ε.Π. της χώρας, κατά 20% περίπου, ώστε ο τομέας αυτός που αντιμετωπίζει ποικίλα προβλήματα να μπορεί να ανταπεξέλθει. Τα τελευταία χρόνια, γίνεται προσπάθεια αξιοποίησης πόρων από την προενταξιακή βοήθεια, καθώς και από άλλα προγράμματα στα οποία μπορεί να συμμετέχει η χώρα, έτσι ώστε να υπάρχει ενδυνάμωση του αγροδιατροφικού τομέα.

Κατά τη διάρκεια των τελευταίων ετών, φορείς από την Αλβανία, όπως είναι το Υπουργείο Γεωργίας και Αγροτικής Ανάπτυξης, αλλά και μέλη του Εθνικού Συμβουλίου Αγροτοβιομηχανίας, συμμετέχουν σε διεθνείς εκθέσεις που διοργανώνονται στην Ελλάδα, όπως η Agrotica, με στόχο να έρθουν σε επαφή με ελληνικές επιχειρήσεις και στη συνέχεια, να μπορέσουν να προμηθευτούν κατάλληλο εξοπλισμό, καθώς και να αποκομίσουν τη σχετική τεχνογνωσία.

Οι φορείς από την Αλβανία που δραστηριοποιούνται στον αγροτικό τομέα, επιδεικνύουν ενδιαφέρον για την αγορά μηχανημάτων και εξοπλισμών, τα οποία, είτε παράγουν, είτε εμπορεύονται στις ελληνικές επιχειρήσεις και η ενίσχυση της συνεργασίας αυτής, θα μπορούσε να είναι, ιδιαίτερα, επωφελής για το σύνολο των εμπλεκομένων. Ιδίως τώρα, με την ενίσχυση των μεταποιητικών επιχειρήσεων στην Ελλάδα, τα οφέλη αυτά στη συγκεκριμένη συνεργασία, θα μπορούσαν να είναι, ακόμη, περισσότερα.

Άλλωστε, λαμβάνοντας υπόψιν τα στοιχεία που αφορούν το 2018, η Ελλάδα, διαθέτει μικρό μερίδιο εξαγωγών προς την Αλβανία, καθώς μεταξύ των προμηθευτών της χώρας διαθέτει μερίδιο κάτω του 10%. Επιπρόσθετα, θα πρέπει να αναφέρουμε, ότι τα ελληνικά προϊόντα του κλάδου τροφίμων και ποτών, επίσης, κατέχουν εξέχουσα θέση στην αγορά της Αλβανίας, με τα σημαντικότερα εξ’ αυτών, να είναι τα λαχανικά, τα νωπά φρούτα, τα παρασκευασμένα λαχανικά, τα νωπά ψάρια, τα ζωντανά χοιροειδή, τα πουλερικά, καθώς και τα εσπεριδοειδή. Για το 2018 και πάλι, οι εξαγωγές που πραγματοποίησε η Ελλάδα στις κατηγορίες αυτές, ανήλθαν σε 100 εκατ. ευρώ, καταλαμβάνοντας, περίπου, το 14%.

Επιπλέον, πολύ σημαντικό είναι ότι η Ελλάδα διαθέτει σημαντική τεχνογνωσία, μέσω των Πανεπιστημίων και των αντίστοιχων Ερευνητικών Ινστιτούτων που διαθέτει σε τομείς, όπως η φυτική παραγωγή, η ζωική παραγωγή και κτηνοτροφία, η διαχείριση υδάτων, ο ποιοτικός έλεγχος των παραγόμενων προϊόντων και η προστασία του περιβάλλοντος. Επίσης, όμως, είναι σημαντική η εκπαίδευση και η κατάρτιση του τεχνικού δυναμικού.

Ταυτόχρονα, οι ελληνικές επιχειρήσεις μπορούν να αναπτύξουν συνεργασία με επιχειρήσεις της Αλβανίας, έτσι ώστε να μπορούν να διαθέτουν τα προϊόντα που παράγονται στην Αλβανία, εντός της Ευρωπαϊκής Ένωσης, ενώ στα πλαίσια αυτά μπορούν να γίνουν και ενέργειες βελτίωσης του μάρκετινγκ, δημιουργώντας οφέλη για τις ελληνικές επιχειρήσεις που δραστηριοποιούνται στους επιμέρους τομείς.

Ακόμη, μπορεί να υπάρξει και ενίσχυση της συνεργασίας στην εξαγωγή από την Ελλάδα φυτικού κεφαλαίου, στο οποίο διαθέτει παράδοση, τόσο σε επίπεδο έρευνας, όσο και σε επίπεδο παραγωγής και εμπορίας. Αυτή η συνεργασία μπορεί να γίνει και μέσω των Αγροτικών Συνεταιρισμών, που τόση μεγάλη συζήτηση έχουμε κάνει στις Επιτροπές και την Ολομέλεια.

Άλλα οφέλη που δύνανται να προκύψουν για την Ελλάδα, μέσω της συνεργασίας με την Αλβανία στον τομέα αυτό, αφορούν τον υποκλάδο της κτηνοτροφίας, λαμβάνοντας υπόψη τις ανάγκες των Αλβανών παραγωγών για την εισαγωγή σύγχρονου εξοπλισμού διάγνωσης, θεραπείας και μεταφοράς τεχνογνωσίας. Αναγκαία θεωρείται και η μεταφορά τεχνογνωσίας, σε ζητήματα που αφορούν στη διαχείριση κτηνοτροφικών αποβλήτων, κάτι που στην Ελλάδα έχει αναπτυχθεί έντονα κατά τη διάρκεια των τελευταίων ετών.

Πηγαίνοντας στην αλιεία, σχετικά με αυτόν τον υποκλάδο, η Ελλάδα διαθέτει σημαντική τεχνογνωσία, ενώ η αγορά της Αλβανίας θα μπορούσε να αποτελέσει και ένα επενδυτικό προορισμό για τους παραγωγούς υδατοκαλλιέργειας, αφού η Αλβανία διαθέτει συγκριτικά πλεονεκτήματα στην παραγωγή λαχανικών, που χαρακτηρίζονται από υψηλή ποιότητα. Περαιτέρω, λοιπόν, βλέπουμε, ότι υπάρχουν πάρα πολλές ευκαιρίες μέσω της συγκεκριμένης Κύρωσης της Σύμβασης.

Επίσης, ένα άλλο κομμάτι που πρέπει να σημειώσουμε, είναι οι επενδύσεις που μπορεί να γίνουν. Σε αυτό συμβάλλει και το θεσμικό πλαίσιο που έχει διαμορφωθεί στην Αλβανία, σύμφωνα με το οποίο παρέχεται υποστήριξη προς τις επιχειρήσεις του κλάδου γεωργίας και αλιείας, εφόσον αυτές είναι ύψους τριών εκατομμυρίων ευρώ και δημιουργούν, τουλάχιστον, πενήντα θέσεις εργασίας. Όλο αυτό μάς δίνει μία δυνατότητα, ώστε όλες οι συγκεκριμένες συνεργασίες να δώσουν πολύ σημαντική «ώθηση» στο επενδυτικό κομμάτι της χώρας μας.

Πρόσφατα, η χώρα μας βρέθηκε και αντιμέτωπη με το πρόβλημα της εισόδου στη χώρα εργατών γης από την Αλβανία, με αποτέλεσμα να δημιουργηθούν πιέσεις στον αγροτικό κόσμο, ενώ, όπως γνωρίζετε, κινδυνεύει ένα σημαντικό κομμάτι της παραγωγής. Κυρίως, μιλάμε για την ελιά, που υπάρχει μεγάλο πρόβλημα στο κομμάτι των εργατών στην είσοδό τους, ιδίως για την περιοχή, όπως η Χαλκιδική, αλλά και για άλλες περιοχές, όπως ήδη αναφέρθηκε.

Συνεπώς, θα πρέπει να υπάρχουν ανάλογες συμφωνίες και με όμορες χώρες, καθώς από αυτές μπορεί να προέλθει σημαντικό τμήμα του ανθρώπινου δυναμικού που απασχολείται στις αγροτικές εργασίες, αλλά, συγχρόνως, να υπάρξει και ένα επενδυτικό ενδιαφέρον.

Κυρίες και κύριοι συνάδελφοι, το Κίνημα Αλλαγής, δίνοντας έμφαση στην ανάπτυξη του πρωτογενούς τομέα και γνωρίζοντας, ότι από αυτό το Μνημόνιο Συνεργασίας μπορούν να προκύψουν οφέλη για τους Έλληνες παραγωγούς, αλλά και για τις ελληνικές εξαγωγικές επιχειρήσεις, όπως, επίσης, και για τα Πανεπιστημιακά Ιδρύματα της χώρας που δραστηριοποιούνται στον τομέα της αγροτικής ανάπτυξης, στηρίζει την ψήφισή του. Ταυτόχρονα, θεωρεί ότι η Συμφωνία αυτή μπορεί να αποτελέσει και τη βάση για σύναψη άλλων Συμφωνιών με παρόμοιο αντικείμενο με άλλες χώρες, οι οποίες μπορούν να συμβάλλουν στην ενίσχυση του αγροτικού κλάδου. Κοινός στόχος θα πρέπει να αποτελεί η παραγωγή προϊόντων σε μία δύσκολη εποχή υψηλής προστιθέμενης αξίας, αξιοποιώντας στο έπακρο τις γνώσεις και τους πόρους που είναι διαθέσιμοι.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Το Μνημόνιο Συνεργασίας

με την Αλβανία στον αγροτικό τομέα, έγινε από τον ΣΥΡΙΖΑ τον Ιούλιο του 2015 και εξυπηρετεί τον στόχο της ενταξιακής διαδικασίας της Αλβανίας στην Ευρωπαϊκή Ένωση, αφού το Μνημόνιο περιλαμβάνει το σύνολο της αγροτικής παραγωγής και της μεταποίησης, μέχρι και τη βιομηχανία τροφίμων, ενώ αναφέρεται σε συγκεκριμένες πτυχές της Κοινής Αγροτικής Πολιτικής, όπως είναι η πιστοποίηση, τα πρότυπα συστήματα ασφάλισης, η έρευνα, χωρίς, βεβαίως, αυτά να ονοματίζονται. Ουσιαστικά, πρόκειται για μία προπαρασκευή, ενόψει της ένταξης της Αλβανίας στην Ευρωπαϊκή Ένωση.

Βέβαια, ο αγροτικός τομέας είναι ο σημαντικότερος για την Αλβανία, καθώς απασχολεί σημαντικό ποσοστό του εργατικού δυναμικού και συμμετέχει με διψήφιο νούμερο, που αγγίζει, περίπου, το 20% στο Ακαθάριστο Εγχώριο Προϊόν. Μάλιστα, η Αλβανία, παράγει και σημαντικές ποσότητες σε σιτάρι, καλαμπόκι, καπνό και σύκα. Μάλιστα, είναι ο 13ος μεγαλύτερος παραγωγός στον κόσμο, παρ’ όλο που είναι μία μικρή χώρα. Βεβαίως, παράγει και ελιές.

Βέβαια, η πορεία ένταξης έχει περάσει από χίλια «κύματα». Δεν είναι μόνο το βέτο της Γαλλίας, πριν από ενάμιση χρόνο περίπου, βεβαίως, για τα δικά της συμφέροντα. Πρόσφατα και το Ευρωκοινοβούλιο ζήτησε από τα όργανα της Ευρωπαϊκής Ένωσης και τις κυβερνήσεις των κρατών-μελών, να μην ξεκινήσουν ενταξιακές συνομιλίες με τα Τίρανα, εφόσον δεν εκπληρωθούν οι γνωστοί δεκαπέντε όροι. Μεταξύ αυτών των όρων, είναι ο σεβασμός των εθνικών μειονοτήτων, η προστασία των περιουσιακών δικαιωμάτων, ο εκλογικός νόμος και η πληθυσμιακή απογραφή, θέματα που σχετίζονται άμεσα και με την ελληνική μειονότητα στην Αλβανία. Επίσης, είναι το θέμα της καταπολέμησης της διαφθοράς και του οργανωμένου εγκλήματος, της ελεύθερης έκφρασης, τα θέματα ασύλου κ.λπ..

Αυτές οι καθυστερήσεις οδήγησαν στο να δημιουργηθεί ένα σχέδιο «μίνι» Σένγκεν, δηλαδή, ζώνες μεγαλύτερης ελευθερίας κίνησης κεφαλαίων, εμπορευμάτων, αγαθών και πολιτών, με στόχο την προενταξιακή εναρμόνιση πολιτικών και άνοιγμα νέων αγορών στα ντόπια και ξένα μονοπώλια. Αυτό το σχέδιο προωθήθηκε με ταχείς ρυθμούς από τις ηγεσίες τριών, τουλάχιστον, χωρών των δυτικών Βαλκανίων, μεταξύ των οποίων και η Αλβανία, και φυσικά με τις ευλογίες των ιμπεριαλιστικών χωρών της Ευρωπαϊκής Ένωσης και των Η.Π.Α..

Ωστόσο, και οι ελληνικές κυβερνήσεις ενδιαφέρονται. Είναι πιστές στο ευρωπαϊκό μέλλον των δυτικών Βαλκανίων. Όλα αυτά τα χρόνια, έχουν «ιδρώσει», πραγματικά, ώστε να διασφαλίσουν στο ελληνικό κεφάλαιο μία καλή θέση μεταξύ των ξένων επενδυτών στις περισσότερες χώρες των Βαλκανίων. Ταυτόχρονα, αποδεικνύονται και πολύτιμος «μεντεσές» στους ευρωαμερικανικούς σχεδιασμούς για την ενσωμάτωση των Βαλκανίων στην Ευρωπαϊκή Ένωση και στο ΝΑΤΟ.

Και βεβαίως, όλα αυτά τα ψηφίζατε παρέα, όποιος και να ήταν στην Κυβέρνηση, είτε ο ΣΥΡΙΖΑ, είτε η Νέα Δημοκρατία. Μπορεί, βέβαια, για δημαγωγικούς λόγους, όταν ο ένας είναι στην Αντιπολίτευση να μην τα ψηφίζει, όμως, όταν γίνει Κυβέρνηση, τα στηρίζει, όπως έγινε και με τη Συμφωνία των Πρεσπών.

Στο πλαίσιο του ΝΑΤΟ, η χώρα μας έχει αναλάβει να περιπολεί πάνω και από την Αλβανία, όπως και στη Βόρεια Μακεδονία. Το λέω αυτό γιατί είναι μία υπηρεσία που κοστίζει στον ελληνικό λαό. Συνεπώς, αυτή η Συμφωνία συμβάλλει στην τεχνογνωσία για να «τρέξουν» οι καπιταλιστικές αναδιαρθρώσεις στη γείτονα χώρα στον αγροτικό τομέα. Ταυτόχρονα, διασφαλίζονται και τα ελληνικά συμφέροντα, δηλαδή, τα συμφέροντα της αστικής τάξης.

 Αυτή είναι η συνεισφορά της Κυβέρνησης ΣΥΡΙΖΑ που την προώθησε, αφού είναι εντός των ευρωατλαντικών σχεδιασμών στην περιοχή και βεβαίως, τη στηρίζει και η σημερινή Κυβέρνηση της Νέας Δημοκρατίας με ένα πλαίσιο που επιτρέπει, ακριβώς, την στήριξη της ευρωπαϊκής προοπτικής της Αλβανίας.

Αυτά τα μνημόνια συνεργασίας δεν πρόκειται να ευνοήσουν τους αγρότες, αλλά το κεφάλαιο που θέλει να διεισδύσει στην Αλβανία. Άλλωστε, μία πλευρά του μνημονίου είναι και η συνεργασία ανάμεσα σε επιχειρηματίες που θα ενισχυθούν. Ήδη, υπάρχουν. Και μην ξεχνάμε, ότι οι ελληνικές επιχειρήσεις τροφίμων έχουν ισχυρή παρουσία στα Βαλκάνια και με τέτοιες ενέργειες προσπαθούν να εδραιώσουν τη θέση τους. Οι αγρότες θα βγουν χαμένοι, καθώς είναι αυτοί που πληρώνουν το «μάρμαρο» της απελευθερωμένης αγοράς και της έντασης του ανταγωνισμού, ως αποτέλεσμα των διακρατικών συμφωνιών των καπιταλιστικών κρατών.

Εμείς καταψηφίζουμε και λέμε ότι τα βάσανα και όλα όσα έχουν υποφέρει οι λαοί των Βαλκανίων έχουν συγκεκριμένες αιτίες. Είναι οι ιμπεριαλιστικοί ανταγωνισμοί, οι νατοϊκές επεμβάσεις, οι αλλαγές των συνόρων, οι ξένες στρατιωτικές βάσεις, η υποκίνηση των εθνικισμών, η διασύνδεσή τους με την Ευρωπαϊκή Ένωση, οι καπιταλιστικές αναδιαρθρώσεις.

Η εμπειρία αποδεικνύει ότι καμία ένταξη χώρας στην Ευρωπαϊκή Ένωση και στο ΝΑΤΟ δεν μπορεί να γίνει σε όφελος του λαού. Αντίθετα, υπαγορεύεται από τα συμφέροντα των μεγάλων μονοπωλιακών ομίλων. Οι λαοί των δυτικών Βαλκανίων, αλλά και ολόκληρης της Ευρώπης, μπορούν να ζήσουν ειρηνικά, έξω, όμως, από τον «κορσέ» της Ευρωπαϊκής Ένωσης και του ΝΑΤΟ, έξω από τους ιμπεριαλιστικούς σχεδιασμούς, απορρίπτοντας τον εθνικισμό και τον αλυτρωτισμό, αλλά έχοντας την εξουσία και την οικονομία στα δικά τους χέρια.

Καταψηφίζουμε, λοιπόν, το παρόν μνημόνιο.

**ΓΕΩΡΓΙΟΣ ΒΛΑΧΟΣ(Πρόεδρος της Επιτροπής):** Τον λόγο έχει ο κύριος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ(Ειδικός Αγορητής της Ελληνικής Λύσης):** Ευχαριστώ πολύ, κύριε Πρόεδρε. Κύριε Υπουργέ, είσαστε «θεματοφύλακας» της Συμφωνίας των Πρεσπών, όπως σας είπε ο συνάδελφος του ΣΥΡΙΖΑ. Τα θερμά μας συλλυπητήρια.

Σε ότι αφορά στο σημερινό θέμα συζήτησης, οφείλουμε να τονίσουμε πως ο πρωτογενής μας τομέας αντιμετωπίζει πολλά προβλήματα, ενώ η ανάπτυξή του είναι θέμα επιβίωσης της χώρας μας, ειδικά στα πλαίσια της απαιτούμενης αλλαγής του αποτυχημένου οικονομικού μας μοντέλου και της τροφικής μας επάρκειας, μεταξύ άλλων, λόγω της πανδημίας και των συνεπειών της διεθνώς.

Επομένως, το Υπουργείο Αγροτικής Ανάπτυξης, θα ήταν καλύτερα να ασχοληθεί με αυτά τα θέματα και όχι με τη σημερινή Σύμβαση, που είναι, εντελώς, ανούσια ή με τα αποσπασματικά νομοσχέδια που έχει καταθέσει στο πρόσφατο παρελθόν.

Χρειάζεται, πάντως, μία σοβαρή συζήτηση για τη μεγέθυνση του αγροτικού μας τομέα, για την τυποποίηση και προστασία των προϊόντων, για την κερδοφορία, για την κατάρτιση των αγροτών, για τη σωστή χρηματοδότησή τους, για την τεχνολογική αναβάθμιση και για την ενσωμάτωσή τους σε ολοκληρωμένες «αλυσίδες» παραγωγής. Δηλαδή, για ενέργειες που θα ελαχιστοποιούν το εμπορικό μας έλλειμμα και θα αυξάνουν την τροφική μας επάρκεια.

Η Σύμβαση αυτή είναι μία από τις πολλές που έχουν κατατεθεί το τελευταίο χρονικό διάστημα, με μεγάλη καθυστέρηση, αφού εκκρεμεί από τις 16 Ιουλίου του 2015, όπου υπεγράφη αμέσως μετά το δημοψήφισμα. Γιατί, αλήθεια, υπογράφτηκε τότε, αφού δεν εφαρμόστηκε; Ποια ήταν η προετοιμασία; Αν υπήρχε κάποιος σκοπός για την υπογραφή της, ποιος ήταν και γιατί καθυστέρησε η Κύρωση; Ήταν το αποτέλεσμα εξωτερικών πιέσεων ή υποδείξεων; Δεν είναι ρητορικά τα ερωτήματά μας και θα περιμένουμε σαφείς απαντήσεις.

Γνωρίζουμε, πάντως, ότι η Ευρωπαϊκή Ένωση στο πρόγραμμα ένταξης της Αλβανίας αναφέρει τα προβλήματα υστέρησης του αγροτικού της τομέα, σε ότι αφορά στην τεχνολογία, τη μεταποίηση, τα εγγειοβελτιωτικά έργα, την τυποποίηση, την ασφάλεια των τροφίμων, τις αγροτικές οργανώσεις, φυσικά το μάρκετινγκ, την χαμηλή παραγωγικότητα, κ.λπ..

Σε κάθε περίπτωση, είναι δεδομένο, πως η σχέση των αγροτικών τομέων Ελλάδας και Αλβανίας θα είναι ετεροβαρής εις βάρος της χώρας μας. Οπότε δεν βλέπουμε κάποια σκοπιμότητα για την προώθησή της, πόσο μάλλον με τα προβλήματα που αντιμετωπίζουμε με την Αλβανία, αναφορικά με τους Έλληνες ομογενείς που μένουν εκεί και την προσέγγισή της με την Τουρκία.

Σε ότι αφορά στην οικονομία της Αλβανίας, το Α.Ε.Π. της ανέρχεται, μόλις, στα 15,1 δισεκατομμύρια δολάρια, πολύ χαμηλό συγκριτικά με την Ελλάδα, ακόμη και μετά την καταστροφή των μνημονίων. Το 22% του Α.Ε.Π. προέρχεται από τη γεωργία, το 24% από τον δευτερογενή τομέα και το 54% από τις υπηρεσίες. Το εξωτερικό της εμπόριο είναι, μόλις, 2,66 δισεκατομμύρια δολάρια εξαγωγές και 5,07 δισεκατομμύρια δολάρια εισαγωγές.

Έχει, λοιπόν, πολύ μεγάλο εμπορικό έλλειμμα, ενώ σε σημαντικό βαθμό η οικονομία της στηρίζεται στα εμβάσματα των μεταναστών, που εκτιμώνται στο 15% του Α.Ε.Π. της, σημειώνοντας πως η παραοικονομία, όπως επίσης η εμπορία ναρκωτικών, έχουν υψηλά μεγέθη στην Αλβανία. Είναι γνωστό, άλλωστε, πως το οργανωμένο έγκλημα στην Αλβανία διαδραματίζει μεγάλο ρόλο στη διακίνηση ναρκωτικών, με σημαντική εγχώρια παραγωγή κάνναβης, ενώ συνεργάζονται σε αυτούς τους τομείς με την Τουρκία, ανταλλάσσοντας κάνναβη με ηρωίνη και με πολλά άλλα, όπως, επίσης, σε άλλες παράνομες δραστηριότητες από το εμπόριο όπλων έως τη μεταφορά και τη διακίνηση ναρκωτικών στην Ευρώπη. Είναι δε τέτοια η έκταση του φαινομένου, που η Αλβανία αποκαλείται, ευρέως, ως η «Κολομβία της Ευρώπης». Μάλιστα, εκτιμάται πως μόνο η κάνναβη δημιουργεί περί τα 4 δισεκατομμύρια δολάρια Α.Ε.Π., ή το 25%, περίπου, του συνολικού της χώρας.

Η ανάπτυξη του αγροτικού τομέα αποτελεί υψηλή προτεραιότητα της αλβανικής κυβέρνησης. Σύμφωνα με την έκθεση της Πρεσβείας μας στην Αλβανία, την οποία διαβάσαμε, ο αγροτικός τομέας της υποφέρει από δομικές αδυναμίες, όπως είναι το μικρό μέγεθος των κλήρων, η έλλειψη προηγμένης τεχνολογίας και καινοτομίας, η ανυπαρξία υποδομών, όπου μόνο το 54% των αγροτικών οικογενειών χρησιμοποιούν τρακτέρ ή άλλο μηχανικό εξοπλισμό στη γεωργία, η ανεπάρκεια χρηματοδότησης, η έλλειψη συνεργασίας μεταξύ των αγροτών, η μη τυποποίηση των προϊόντων, τα μεγάλα κενά στην επαγγελματική μετεκπαίδευση των εργαζομένων στον τομέα της τεχνολογίας τροφίμων, η ανυπαρξία συστημάτων πιστοποίησης και ασφάλειας τροφίμων, που αυτόματα την αποκλείει από τις αγορές της Ευρωπαϊκής Ένωσης κ.ά.

Κατά την έκθεση της Πρεσβείας προτεραιότητα της Αλβανίας από τη συνεργασία με τη χώρα μας είναι η αγορά τρακτέρ και γεωργικών μηχανημάτων, η τεχνική υποστήριξη, η συνεργασία των συνδικαλιστικών φορέων, η παροχή τεχνογνωσίας στην εκπαίδευση, η συνεργασία στην τυποποίηση και την ασφάλεια τροφίμων, η μεταποίηση σε εξαγώγιμα προϊόντα, η κατασκευή ψυκτικών εγκαταστάσεων και κονσερβοποιίας, η εξεύρεση χρηματοδότησης και η συμμετοχή -το σημαντικότερο- σε κοινοτικά προγράμματα.

Οφείλουμε να σημειώσουμε ότι η Αλβανία έχει, ήδη, συνάψει σχέσεις συνεργασίας στον αγροτικό τομέα με την Τουρκία από το 2014, ενώ έχει δημιουργηθεί ένας κοινός οργανισμός μεταξύ των δύο χωρών. Στο σημείο αυτό, να υπενθυμίσουμε πως η Τουρκία έχει εγκαταστήσει στην Αλβανία ναυτική βάση, στα πλαίσια των προσπαθειών της να διεισδύσει σε όλα τα κράτη των Βαλκανίων.

Τέλος, ο μέσος μεικτός μισθός στην Αλβανία είναι 429 ευρώ και η ανεργία είναι στο 13%.

Σε ότι αφορά στο νομοσχέδιο, το άρθρο 1, θέτει το πλαίσιο της Σύμβασης, που όπως αναφέραμε, δεν μάς προσφέρει πολλά. Αντίθετα, εμείς θα βοηθήσουμε με την τεχνογνωσία μας σε υποδομές, όπως στα αρδευτικά, στην ποιότητα τροφίμων, στην πιστοποίηση, στην έρευνα και στην εκπαίδευση. Βέβαια, δεν αναλαμβάνονται δεσμεύσεις, οπότε όλα είναι ενδεικτικά.

Το άρθρο 2, περιγράφει τους τρόπους συνεργασίας μέσω κοινών επιτροπών εμπειρογνωμόνων στην εκπαίδευση και με συνέδρια για τον ίδιο λόγο, τη δημιουργία μικτών επιχειρήσεων, που λογικά θα αφορά επενδύσεις από την Ελλάδα για τον εκσυγχρονισμό του αλβανικού αγροτικού τομέα, και τη συνεργασία για τα περιφερειακά προγράμματα της Ευρωπαϊκής Ένωσης, όπου, ίσως, αποτελεί βασικό αυτοσκοπό, επειδή η χώρα μας θα μπορούσε να λειτουργήσει ως προπομπός στις Βρυξέλλες και συμπαραστάτης για την ένταξη της Αλβανίας σε κοινοτικά προγράμματα.

Το άρθρο 3, περιγράφει τη σύσταση Μικτής Επιτροπής για την προώθηση της Σύμβασης και της συνεργασίας. Το κόστος για την Επιτροπή εκτιμάται από το Γενικό Λογιστήριο του Κράτους στα 2.500 € για μία τριήμερη επίσκεψη. Ωστόσο, είναι το μοναδικό κόστος που αναφέρει το Λογιστήριο, γεγονός που μάλλον σημαίνει πώς η Σύμβαση προωθείται προσχηματικά προς επικύρωση, αφού δεν φαίνεται κάποιο ενδιαφέρον για τη λήψη πραγματικών δράσεων.

Στο άρθρο 4, αναφέρεται, ότι οι φιλοξενούσες χώρες καλύπτουν τα έξοδα, καθώς επίσης, πως θα αναζητηθούν κοινοτικές χρηματοδοτήσεις. Πάντοτε κοινοτικές χρηματοδοτήσεις, κάτι που φαίνεται ότι είναι το βασικότερο από την πλευρά της Αλβανίας.

Στο άρθρο 5, ορίζεται η έναρξη ισχύος, όταν συμπληρωθούν οι διαδικασίες κύρωσης από κάθε κράτος, όπως και η δυνατότητα μετατροπής της μετά από κοινή συμφωνία.

Στο άρθρο 6, ορίζεται η πενταετής διάρκεια της Σύμβασης που θα ανανεώνεται αυτόματα, καθώς και η δυνατότητα τερματισμού της, εντός έξι μηνών από την έγγραφη ειδοποίηση ενός εκ των δύο μελών.

Από όλα τα προηγούμενα μπορεί να συμπεράνει κανείς, πως θα υπάρξει, ίσως, κάποια κοινή ωφέλεια για τα δυο κράτη στον πρωτογενή τομέα, αλλά θα είναι ελάχιστη για την Ελλάδα. Η συγκεκριμένη πρακτική δεν στηρίζεται σε «υγιείς» βάσεις, όσο υπάρχουν άλλα προβλήματα πολιτικής υφής με τη χώρα. Με απλά λόγια, το ζήτημα της οριοθέτησης των θαλασσίων ζωνών, της παραβίασης των δικαιωμάτων της ελληνικής μειονότητας από τις αλβανικές αρχές και της επιχειρούμενης ζεύξης της Αλβανίας στο «άρμα» της τουρκικής αμυντικής πολιτικής, που επιδιώκει τη στρατηγική περικύκλωση της Ελλάδος, και «ναρκοθετεί» εκ των πραγμάτων, οποιαδήποτε προσπάθεια ανάπτυξης των
ελληνοαλβανικών σχέσεων, όχι μόνο στον τομέα της γεωργίας, αλλά και σε πολλούς άλλους τομείς.

Για όλους αυτούς τους λόγους, φυσικά, θα καταψηφίσουμε τη Συμφωνία. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Κύριε Πρόεδρε, κύριε Υπουργέ, κ.κ. συνάδελφοι, σήμερα εξετάζουμε το σχέδιο νόμου του Υπουργείου Αγροτικής Ανάπτυξης και Τροφίμων για την Κύρωση του Μνημονίου Συνεργασίας μεταξύ του Υπουργείου Παραγωγικής Ανασυγκρότησης Περιβάλλοντος και Ενέργειας της Ελληνικής Δημοκρατίας και του Υπουργείου Γεωργίας Αγροτικής Ανάπτυξης και Διαχείρισης Υδάτων της Δημοκρατίας της Αλβανίας για συνεργασία στον τομέα της γεωργίας. Πρόκειται για μία Σύμβαση που υπογράφτηκε στις 15 Ιουλίου 2015. Το αντικείμενο της Σύμβασης είναι το πλαίσιο συνεργασίας στον τομέα της γεωργίας και της φυτικής και ζωικής παραγωγής προς αμοιβαίο όφελος των δύο χωρών. Πρόοδος πλεύσης γίνεται στην προστασία του περιβάλλοντος και ταυτόχρονα, δημιουργεί οικονομίες κλίμακας και στις δύο χώρες, μέσω της συνεργασίας και κοινής διαχείρισης και πρόληψης καταστάσεων, όπως επιδημίες, υδάτινοι πόροι, κ.λπ..

Τα κυριότερα εξαγωγικά προϊόντα της Αλβανίας είναι τα λαχανικά, τα φρούτα, οι ξηροί καρποί. Είναι γνωστές οι πρακτικές, με τις οποίες αγροτικά προϊόντα που παράγονταν στην Αλβανία, εισάγονταν στην Ελλάδα και πωλούνταν ως ελληνικά, με τεράστια ζημιά για το εισόδημα των Ελλήνων αγροτών. Παράλληλα, υπήρχε πίεση των εμπόρων, οι Έλληνες παραγωγοί να μειώσουν τις τιμές τους στα επίπεδα της Αλβανίας. Άρα, απαιτείται αυστηρός έλεγχος, πρώτον, για τέτοιες παράνομες μεθόδους και δεύτερον, για υπολείμματα φυτοφαρμάκων σε αυτά τα αγροτικά προϊόντα.

Γενικά, υπάρχουν αρκετές προοπτικές ανάπτυξης και περαιτέρω ενίσχυσης για τα ελληνικά προϊόντα στην Αλβανία. Η χρήση της ελληνικής γλώσσας είναι πολύ διαδεδομένη, κυρίως, στη νότια Αλβανία και βοηθάει στην επικοινωνία και στο εμπόριο.

Υπογραμμίζεται ότι η Αλβανία τον Ιούνιο του 2013, απέκτησε το καθεστώς υποψήφιας προς ένταξη χώρας στην Ευρωπαϊκή Ένωση, που θα την ωθήσει να εφαρμόσει κοινές πολιτικές και να εναρμονιστεί με τα ευρωπαϊκά δεδομένα. Θεωρούμε πως είναι προς το συμφέρον της Ελλάδος να αναπτύσσει, συνεχώς, «δεσμούς» συνεργασίας με όλες τις όμορες χώρες και με την Αλβανία, προσθέτοντάς την στην ευρωπαϊκή ολοκλήρωση, η οποία όμως, όπως τονίζει το ΜέΡΑ25, πρέπει να γίνει με τη δημοκρατική εμβάθυνση των ευρωπαϊκών θεσμών για το συμφέρον του κάθε ευρωπαίου πολίτη και όχι για το συμφέρον των lobbies των Βρυξελλών.

Εμείς, ως Μέτωπο Ευρωπαϊκής Ρεαλιστικής Ανυπακοής, ΜέΡΑ25, υπερψηφίζουμε το παρόν σχέδιο νόμου. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ:** Ευχαριστώ, κύριε Πρόεδρε. Σίγουρα, τέτοιες συνεργασίες μεταξύ γειτονικών χωρών είναι απαραίτητες, ιδιαίτερα, στον αγροτικό χώρο. Όμως, η Σύμβαση με την Αλβανία, ειδικά στην αγροτική συνεργασία, μάς δίνει μία ευκαιρία να προσεγγίσουμε ένα πάρα πολύ σοβαρό θέμα για τις δύο χώρες. Αναφέρθηκε σε αυτό ο Εισηγητής μας και δεν είναι άλλο από την εποχική απασχόληση χιλιάδων Αλβανών μεταναστών, που οι περισσότεροι παραμένουν -προσέξτε- παράτυπα στη χώρα μας, αλλά υπηρετούν, κατά κύριο λόγο, τις ανάγκες σε εργατικό δυναμικό στον πρωτογενή τομέα. Κανένα κοπάδι αιγοπροβατοτροφίας δεν θα υπήρχε στην Ελλάδα, κύριε Πρόεδρε, αν δεν υπήρχε αντίστοιχα και ένας Αλβανός μετανάστης, ο οποίος, ουσιαστικά, είναι η «ψυχή» της συγκεκριμένης δραστηριότητας στη χώρα μας.

Αυτό το θέμα, ως Κυβέρνηση του ΣΥΡΙΖΑ, μάς απασχόλησε το 2016. Μέχρι τότε, δεν μπορούσαν οι συγκεκριμένοι να ασφαλιστούν, με αποτέλεσμα οι ίδιοι οι μετανάστες να είναι ευάλωτοι σε μία ακραία εργασιακή εκμετάλλευση, οι αγρότες-εργοδότες να μην μπορούν να περάσουν τα έξοδά τους στα μεροκάματα που πλήρωναν και τα ασφαλιστικά ταμεία να έχουν μία τεράστια απώλεια εσόδων λόγω της ανασφάλιστης εργασίας. Αυτή ήταν η κατάσταση. Με τροπολογία που φέραμε στον ν. 4384/16, θεσπίσαμε μία ειδική διαδικασία, μέσω της οποίας, εφόσον δεν έχουν εξαντληθεί τα αριθμητικά όρια μετακλητών εργατών γης και άρα υπάρχει διαπιστωμένη ανάγκη για εργατικά χέρια, ο αγρότης που επικαλείται αντικειμενική αδυναμία για απασχόληση εργατών γης με έγκυρες συμβάσεις, να μπορεί να ζητήσει την έγκριση, κατ’ εξαίρεση, απασχόλησης διαμενόντων μεταναστών, οι οποίοι θα ασφαλίζονται με εργόσημο, χωρίς αυτό να συνεπάγεται, σε καμία περίπτωση, τη νομιμοποίηση της παραμονής τους.

 Για την αποφυγή δε των καταστρατηγήσεων, κάθε αγρότης θα μπορεί να δηλώνει την απασχόληση τόσων αλλοδαπών εργατών, όσων δικαιολογεί το είδος της καλλιέργειάς του και η έκτασή της. Η διαδικασία αυτή, αγαπητοί συνάδελφοι, διευκολύνει τους αγρότες να δίνουν νόμιμα αμοιβή και ασφάλιση στους αλλοδαπούς εργάτες γης, που δούλευαν, ήδη, με «μαύρη» εργασία, με όλες τις θετικές συνέπειες που μπορεί να έχει κάτι τέτοιο, τόσο στους αγρότες, όσο και στους μετανάστες.

Ξέρετε, αγαπητοί συνάδελφοι της Νέας Δημοκρατίας, πώς αντιδράσατε τότε σε αυτή τη ρύθμιση; Με κοινή τους δήλωση, ο επικεφαλής των Ευρωβουλευτών σας, ο Μανώλης Κεφαλογιάννης και οι Τομεάρχες του Κόμματος σας, Αγροτικής Ανάπτυξης, Γιώργος Κασαπίδης και Φορολογικής Πολιτικής, Απόστολος Βεσυρόπουλος, αποφάνθηκαν ότι το εργόσημο των μεταναστών που δουλεύουν σε αγροτικές εργασίες, δεν μπορεί να γίνει διαβατήριο νομιμοποίησης ή προσκλητήριο για τους παράνομους οικονομικούς μετανάστες.

Την ώρα, δηλαδή, που εμείς δίναμε μία «μάχη» διαπραγματευτική για να πείσουμε τους θεσμούς για την αναγκαιότητα νόμιμης καταγραφής, ελέγχου και ασφάλισης, μέσω του εργοσήμου της εργασίας, που, ούτως ή άλλως, παρεχόταν στον αγροτικό τομέα από τους κατά τόπους μετανάστες, τα στελέχη της Ν.Δ. έδιναν «μάχες οπισθοφυλακής». Εκμεταλλεύονταν την ανησυχία των πολιτών λόγω του τεράστιου προσφυγικού και μεταναστευτικού προβλήματος, ποντάροντας, προφανώς, σε ξενοφοβικά αντανακλαστικά.

Εμείς, βέβαια, προχωρήσαμε στην εφαρμογή του μέτρου με τις Αποκεντρωμένες Διοικήσεις και την Περιφερειακή Αυτοδιοίκηση και καλέσαμε τους αγρότες και, εν γένει, τους κατόχους αγροτικών εκμεταλλεύσεων να αξιοποιήσουν το εργόσημο ως «εργαλείο» που στην πραγματικότητα μειώνει το κόστος παραγωγής και αυξάνει την ανταγωνιστικότητά τους.

Υπολογίσαμε ότι αν δηλωθούν κανονικά τα μεροκάματα που πληρώνονταν σε παράνομα διαμένοντες αλλοδαπούς, ο αγροτικός κόσμος θα δικαιολογούσε ετήσια έξοδα κοντά στο 1 δισεκατομμύριο ευρώ, γεγονός που σημαίνει ότι δεν θα επηρεάσει καθόλου την φορολόγηση του εισοδήματος τους. Ξέρετε ότι το 95% των αγροτών δηλώνει κάτω από 5.000 €, όταν υπάρχει αντίστοιχο αφορολόγητο τον 8.500-9.000 €; Θα αυξήσει, λοιπόν, αυτή η διαδικασία, τουλάχιστον κατά δύο δις, το αγροτικό Α.Ε.Π., συμβάλλοντας στο 1% αύξηση του Α.Ε.Π. της χώρας, ενώ ταυτόχρονα, τόσο ο ασφαλιστικός φορέας των αγροτών θα προσέθετε εισφορές λόγω του εργοσήμου, όσο και ο ίδιος ο φορέας θα έχει έσοδα, περίπου, 100 εκατ. τον χρόνο.

Δυστυχώς, αγαπητοί συνάδελφοι, δεν υπήρξε ανάλογο ενδιαφέρον στην εφαρμογή του, τόσο από τις Περιφέρειες, όσο και από τον αγροτικό κόσμο και από τους ίδιους τους μετανάστες. Όμως, αποτελεί «μονόδρομο» που υπηρετεί και τους αγρότες και τους μετανάστες, το ασφαλιστικό σύστημα και την εθνική οικονομία.

Λοιπόν, κύριε Υπουργέ, τολμήστε. Προσεγγίστε το. Τόσοι πρόσφυγες αυτή την ώρα παίρνουν άσυλο και δεν έχουν πού να πάνε. Δεν έχουν απασχόληση. Να, λοιπόν, μία διαδικασία που μπορείτε να τη λάβετε σοβαρά υπόψη για να λύσετε ένα μεγάλο πρόβλημα, αλλά και για να υπάρξουν τα θετικά στοιχεία από τη διαδικασία που σας περιέγραψα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Γιόγιακας.

**ΒΑΣΙΛΕΙΟΣ ΓΙΟΓΙΑΚΑΣ:** Καταρχήν, θέλω να ευχαριστήσω τον κ. Υπουργό, γιατί στον προβληματισμό που έθεσε ο κ. Απόστολου, ήδη, το Υπουργείο Ανάπτυξης και το Υπουργείο Μεταναστευτικής Πολιτικής, μάς δίνουν τη δυνατότητα να αξιοποιούμε και να χρησιμοποιούμε, ιδιαίτερα στον Νομό μου, τη Θεσπρωτία, τους εργάτες γης από τη γειτονική Αλβανία. Το θέμα, όμως, είναι ότι είναι σε κάθε 20 στρέμματα, αντιστοιχεί ένας εργάτης γης.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Δεν ισχύει αυτό. Το έχω καταργήσει.

**ΒΑΣΙΛΕΙΟΣ ΓΙΟΓΙΑΚΑΣ:** Αυτό χρειάζεται διευκρινιστική, γιατί οι Αποκεντρωμένες Διοικήσεις αυτό μάς λένε.

**ΕΥΑΓΓΕΛΟΣ ΑΠΟΣΤΟΛΟΥ:** Δεν αφορά τους μετακλητούς, προσέξτε το.

**ΒΑΣΙΛΕΙΟΣ ΓΙΟΓΙΑΚΑΣ:** Μιλάω για τους μετακλητούς. Τουλάχιστον, αυτό ξέρουν οι Περιφέρειες, ότι ανάλογα με τα στρέμματα, που είναι 20 τα στρέμματα για τα εσπεριδοειδή, αντιστοιχεί ένας μετακλητός, προκειμένου να είναι και μόνιμος και νόμιμος.

Θέλω, λοιπόν μία απάντηση από τον κ. Υπουργό, γιατί στη Θεσπρωτία θα πρέπει να μαζευτούν τα μανταρίνια σε είκοσι μέρες και χρειάζονται αρκετοί εργάτες γης, αλλά για να είναι νόμιμοι χρειάζεται μία διευκρινιστική εγκύκλιος, κύριε Υπουργέ, προς τις Αποκεντρωμένες Διοικήσεις, έτσι ώστε να κυλήσει η νομιμότητα σε όλη τη διαδικασία.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Καιρίδης.

**ΔΗΜΗΤΡΙΟΣ ΚΑΙΡΙΔΗΣ:** Κύριε Πρόεδρε, ίσως, επειδή είμαι νέος στην πολιτική και δεν πάσχω από κάποιο ιδιόμορφο μιθριδατισμό, όταν ακούω κάτι εξωφρενικό, το επισημαίνω. Επειδή στην προηγούμενη συνεδρίαση ακούστηκε κάτι εξωφρενικό, ακούστηκε, όμως, και στην τωρινή, θέλω να το σημειώσω, γιατί δεν το σημείωσα στην προηγούμενη για την οικονομία της συζήτησης.

Ακούστηκε, λοιπόν, κάτι περί «κράτους δολοφόνου». Επειδή η κριτική που ασκήθηκε προς την Αλβανία είναι παρεξηγήσιμη, από ένα σημείο και μετά, και επειδή μας παρακολουθούν και στο εσωτερικό και στο εξωτερικό και είναι και επίσημα τα Πρακτικά της Βουλής, θα ήθελα να παρακαλέσω τους συναδέλφους να αποφεύγουν τέτοιου τύπου παρεξηγήσιμες ακραίες εκφράσεις, οι οποίες, συχνά, έχουν ρατσιστικές παραφυάδες. Νομίζω ότι θα πρέπει να είμαστε λίγο πιο προσεκτικοί, όταν χρησιμοποιούμε τέτοιες εκφράσεις, οι οποίες δεν τιμούν, ούτε το Κοινοβούλιο, ούτε τη φιλελεύθερη Δημοκρατία μας.

Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Καλά κάνετε και το διευκρινίζετε. Κανένα κράτος δεν σκοτώνει. Υπάρχουν ηγεσίες, αλλάζουν διαχρονικά και αυτό το ξέρουμε όλοι. Αλίμονο, αν ένα κράτος και μία ηγεσία ταυτίζονται, εσαεί, με αυτή την πολιτική.

Τον λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Πολλές φορές, χρησιμοποιούμε αυτό το νόημα και το δικαιολογούμε και θα συνεχίσουμε να το χρησιμοποιούμε, γιατί το ισραηλινό κράτος έχει δολοφονήσει δεκάδες χιλιάδες Παλαιστίνιους και την τελευταία δεκαετία πάνω από ένα εκατομμύριο, ενώ έχουν φυλακίσει μέχρι και παιδιά. Μία τέτοια πολιτική θεωρούμε ότι πρέπει να καταδικάζεται. Ταυτόχρονα, εμείς ζητάμε από την ελληνική Κυβέρνηση, όπως και από την προηγούμενη, να περάσει το ομόφωνο ψήφισμα για αναγνώριση του παλαιστινιακού κράτους. Αυτό σε ό,τι αφορά το Ισραήλ.

Δεύτερον, η κριτική του Κομμουνιστικού Κόμματος Ελλάδος έχει μία αφετηρία ιδεολογική και πολιτική, για ό,τι αφορά μία συμφωνία για κράτη-μέλη. Εμείς εναντιωνόμαστε και στην Ε.Ε. και στο ΝΑΤΟ, γιατί εκπροσωπούν τα συμφέροντα των μονοπωλίων και όχι των λαών και η ίδια η πείρα και η εξέλιξή τους τα έχει διαβεβαιώσει. Η Γιουγκοσλαβία «διαμελίστηκε» από τους βομβαρδισμούς του ΝΑΤΟ και με τη στήριξη της Ε.Ε.. Μόνο ο ελληνικός λαός ήταν αυτός που έβγαινε στους δρόμους και έδειξε αλληλεγγύη.

Θα ήθελα να θέσω ένα ερώτημα, με την ευκαιρία της παρουσίας του κ. Βορίδη που δεν έχει σχέση με την Κύρωση του Μνημονίου. Δεχόμαστε πολλές διαμαρτυρίες από αγρότες, ότι ενώ το τέλος επιτηδεύματος «πάγωσε» -καταλαβαίνω ότι δεν είναι άμεσο θέμα του Υπουργείου Αγροτικής Ανάπτυξης, είναι του Υπουργείου Οικονομικών- δεν ισχύει το ίδιο και για τους αγρότες που έχουν και την παραγωγή και πηγαίνουν και στις λαϊκές αγορές και πουλάνε την παραγωγή τους. Νομίζω ότι πρέπει να έχει έρθει αυτό το θέμα στα αυτιά σας. Θα ήθελα αν μπορείτε να δώσετε μία λύση ή μία εξήγηση.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Καιρίδης.

**ΔΗΜΗΤΡΙΟΣ ΚΑΙΡΙΔΗΣ:** Είναι γνωστή η κριτική σας, τη γνωρίζω. Μην νομίζετε ότι την ακούω για πρώτη φορά. Το αντεπιχείρημα είναι, ότι όταν το κάνετε μόνο για ένα κράτος και σε όλα τα άλλα είσαστε «τυφλοί» και δεν το βλέπετε αυτό, τότε μπορεί να κατηγορηθείτε για «αντισημιτισμό». Όταν ξεχωρίζετε μόνο τις πράξεις του Ισραήλ και σε όλα τα αλλά «εγκλήματα», ενδεχομένως, ανά τη γη, είσαστε «τυφλωμένοι» και δεν τα βλέπετε, τότε μπορεί εύκολα να κατηγορηθείτε από κάποιους τρίτους -και γι' αυτό πρέπει να είσαστε προσεκτικοί- για «αντισημιτισμό».

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Να σας πω, όμως, κάτι; Πείτε μου ένα άλλο κράτος, που πάει και βομβαρδίζει ή τη Συρία ή το Ιράν ή άλλους και παίζει, διεθνώς, τον ρόλο του χωροφύλακα. Πείτε μου ένα δεύτερο κράτος. Έλεος πια, μην κλείνουμε τα μάτια.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Επεμβάσεις έχουν γίνει σε πολλά κράτη, αλλά ας μην επεκτείνουμε το θέμα. Είναι δύσκολο να συμφωνήσει ο κ. Καιρίδης με την κυρία Μανωλάκου.

Στο σημείο αυτό, ο Πρόεδρος της Επιτροπής, έκανε την β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Δούνια Παναγιώτα (Νόνη), Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Δελής Ιωάννης, Μανωλάκου Διαμάντω, Συντυχάκης Εμμανουήλ, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

Πριν δώσω τον λόγο στον κ. Υπουργό, επειδή ετέθη το θέμα των εργατών γης και από τη γείτονα χώρα, θα ήθελα να πω, ότι υπάρχουν αιτήσεις ανανεώσεων αδειών παραμονής. Γνωρίζω περιπτώσεις αλιεργατών -όχι από τη γείτονα χώρα, αλλά από την Αίγυπτο- οι αιτήσεις των οποίων έχουν φθάσει στην Αποκεντρωμένη, η οποία ισχυρίζεται ότι εξετάζει τις αιτήσεις με τη σειρά. Όμως, μέχρι να τελειώσει αυτή η σειρά και να έρθει η σειρά τους, θα έχει τελειώσει η σεζόν και θα έχει πάει «περίπατο» το ψάρεμα. Θα έχουν κάψει και τα καΐκια.

Μήπως, κύριε Υπουργέ, θα έπρεπε να μεσολαβήσετε και όπου υπάρχουν ανανεώσεις αδειών να θεωρούνται αυτονόητες; Εξάλλου, τι έλεγχος γίνεται; Να ανανεώνονται αυτόματα, ώστε να μπορούν οι άνθρωποι να δουλέψουν, για να δουλέψουν και τα καΐκια. Περνάμε δύσκολους καιρούς, δύσκολες στιγμές. Πρέπει να βοηθήσουμε την παραγωγικότητα με όποιον τρόπο μπορούμε. Μην χάνουμε την ουσία και «κυνηγάμε» τη λεπτομέρεια, διότι λεπτομέρειες είναι αυτά που ζητάμε.

Ξέρω περιπτώσεις που για πολλούς μήνες περιμένουν τη σειρά τους και φαντάζομαι ότι θα περιμένουν και για πολλούς μήνες ακόμη και όταν θα έρθει, δεν θα έχει καμία αξία η άδεια παραμονής, διότι δεν θα υπάρχει δουλειά. Θα έλεγα μήπως πρέπει να κάνετε μία παρέμβαση. Έχω αναφέρει στη κυρία Υφυπουργό το θέμα για να το δει. Ωστόσο, μήπως πρέπει να το δείτε λίγο πιο κεντρικά και πιο στιβαρά για να δώσετε και λύση;

Και με αυτή τη μικρή μου παρέμβαση, δίνω το λόγο στον κύριο Υπουργό.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε. Να ευχαριστήσω, κατ’ αρχάς, τους Εισηγητές των Κομμάτων για την τοποθέτησή τους και την, εν πολλοίς, ευρύτατη στήριξη που παίρνει η συγκεκριμένη Κύρωση.

Ήταν ένα αρκετά «πυκνό» διήμερο για μένα αυτό. Υπήρχε το Συμβούλιο Υπουργών, το οποίο είχε αρκετά κρίσιμα θέματα, καθώς προχωράμε πια, μετά από την, κατ’ αρχήν, συμφωνία, στο πολυετές δημοσιονομικό πλαίσιο. Δηλαδή, προχωρά το Συμβούλιο και είναι και η φιλοδοξία της Γερμανικής Προεδρίας να καταλήξει σε κάποια πρώτη συμφωνία, σε μία σειρά θεμάτων που αφορούν στην Κοινή Αγροτική Πολιτική μέχρι τον Οκτώβριο. Άρα, επιταχύνονται ζητήματα εκεί.

Επομένως, υπήρχαν πολλά και ενδιαφέροντα ζητήματα που μάς απασχόλησαν. Στη συνέχεια, όμως, έπρεπε να φύγω, γιατί συνέβη αυτή η πολύ μεγάλη καταστροφή στη Θεσσαλία και έπρεπε να είμαι σήμερα, μαζί με τον Πρωθυπουργό, εκεί, προκειμένου να έχουμε και μία προσωπική εικόνα του τι έχει συμβεί, αλλά και για να μεταφέρουμε ένα μήνυμα συμπαράστασης και συγκεκριμένα μέτρα στήριξης της περιοχής.

Σε ότι αφορά στον τρόπο, με τον οποίο θα αντιμετωπίσουμε τα θέματα, επειδή ετέθη το θέμα, θα πρέπει να πω, ότι ο κ. Πρωθυπουργός έδωσε, ήδη, εντολή να υπάρξει ειδική στήριξη του ΕΛΓΑ από το αποθεματικό. Άρα, μιλάμε για πρόσθετα ποσά. Αυτά τα πρόσθετα ποσά στον ΕΛΓΑ έχουν ένα νόημα, ότι με την ταυτόχρονη επιτάχυνση της διαδικασίας των εκτιμήσεων, ουσιαστικά, θα λάβουν τα ποσά αποζημίωσης στο σύνολό τους οι παραγωγοί.

Υπήρξε, ακόμη, μία σειρά από εξαγγελίες και παρεμβάσεις προς αυτή την κατεύθυνση. Το ένα είναι ότι θα έχουμε τελειώσει την καταγραφή της ζημίας του ζωικού κεφαλαίου, γιατί επλήγη το ζωικό κεφάλαιο, κατά τη διάρκεια αυτής της πολύ μεγάλης και πρωτοφανούς καταστροφής, αυτού του πρωτοφανούς κοινωνικού φαινομένου, έως και την Παρασκευή και επομένως, θα ξεκινήσουμε τη διαδικασία των αποζημιώσεων.

Το δεύτερο είναι ότι θα δούμε τη δυνατότητα καταβολής, άμεσα, ενός ποσού, που θα πρέπει να δούμε ποια νομικά χαρακτηριστικά θα πάρει. Είναι μία σκέψη που κάνουμε, αλλά νομίζω ότι θα το έχουμε τελειώσει και αυτό έως την Παρασκευή, προκειμένου αυτό να λειτουργήσει ως μία άμεση στήριξη και μέχρι να τελειώσουν οι εκκαθαρίσεις του ΕΛΓΑ. Όμως, σε κάθε περίπτωση, δεν μιλάμε για την κλασική διαδικασία ΕΛΓΑ, όπου γίνονται οι εκκαθαρίσεις, γίνονται οι εκτιμήσεις, γίνεται η οριστικοποίηση και περιμένουμε πότε θα γίνει η πληρωμή του 65% ή του 35%. Μιλάμε για μία διαδικασία, που, μόλις, προσδιοριστούν οι ζημιές, άμεσα θα γίνει η καταβολή.

Άρα, λοιπόν, υπάρχουν αυτά τα μέτρα. Δεν λέω ότι καλύπτεται το σύνολο των ζητημάτων, τα οποία ανακύπτουν. Ήδη, ο Πρωθυπουργός εξήγγειλε ότι τα ποσά που απαιτούνται να καταβάλουν για τις δηλώσεις ζημίας, δεν πρόκειται να απαιτηθούν από τους παραγωγούς, αλλά πρόκειται να αντιμετωπιστούν, εν συνεχεία. Επομένως, χωρίς καταβολή ποσών θα γίνονται οι δηλώσεις των ζημιών.

Όμως, υπάρχουν και άλλα θέματα, τα οποία συνδέονται με την απώλεια π.χ. ζωοτροφών ή με την καταστροφή των γεωργικών μηχανημάτων. Υπάρχουν τέτοια θέματα, τα οποία θα τα εξετάσουμε και θα δούμε με τον καλύτερο και ταχύτερο δυνατό τρόπο, πώς θα ενισχυθούν όσοι επλήγησαν. Η ζημιά είναι αρκετά μεγάλη. Οι παραγωγοί μας ήταν πολύ άτυχοι σε αυτό. Μιλάμε για μία ζημιά της τάξης των 300.000-350.000 στρεμμάτων, σε μία χρονιά που ειδικά το βαμβάκι πήγαινε πάρα πολύ καλά. Οι εκτιμήσεις ήταν ότι θα είχαμε μία πάρα πολύ καλή σοδειά και ένα βαμβάκι υψηλής ποιότητας. Πραγματικά, αυτή ήταν μία πολύ μεγάλη ατυχία και μία ζημιά μεγάλης εκτάσεως.

Θέλω, όμως, και από το βήμα της Βουλής να διαβεβαιώσω, ότι η Κυβέρνηση θα είναι παρούσα και θα δράσει άμεσα και γρήγορα, ώστε να στηρίξει τους παραγωγούς μας σε αυτή τη μεγάλη δυσκολία που περνούν, προκειμένου να μην υπάρξει η παραμικρή παραγωγική διαταραχή.

Υπήρξαν, ωστόσο, και ζητήματα υποδομών, διότι έχουμε καταστροφή αρδευτικών δικτύων. Επομένως, και αυτό θα πρέπει να το αναπληρώσουμε. Σας μιλώ, βέβαια, μόνο για το κομμάτι της πρωτογενούς παραγωγής, γιατί υπήρξαν ζημίες και σε επιχειρήσεις, που και αυτές πρέπει να καλυφθούν και οι οποίες δεν είναι του πρωτογενούς τομέα.

Μετά, λοιπόν, από όλα αυτά, είχα τη χαρά να έρθω εδώ, προκειμένου να υποστηρίξω αυτήν την Κύρωση Συμβάσεως και να ακούσω τα ενδιαφέροντα ζητήματα που θέσατε. Επιτρέψτε μου, πολύ γρήγορα, να αναφερθώ σε παρεμπίπτοντα ζητήματα που ανεφύησαν στη συζήτηση.

Το πρώτο που θέλω να πω είναι, ότι ο καθένας μπορεί χαρακτηρίζει το Ισραήλ, όπως θέλει, αλλά η πραγματικότητα είναι ότι το Ισραήλ αμύνεται σε επιθέσεις ακραίας και βίαιης τρομοκρατίας. Επομένως, απέναντί του έχει να αντιμετωπίσει αυτό, το οποίο θα πρέπει να γίνεται κατανοητό, στα πλαίσια του δικαιώματος που έχει κάθε κράτος να υποστηρίζει, να προστατεύει και να υπερασπίζεται τους πολίτες του, -ειδικά αμάχους πολίτες- όταν δέχονται τέτοιου είδους επιθέσεις. Αυτό ως σχόλιο για τη συζήτηση που «άνοιξε» για το Ισραήλ. Ομολογώ ότι μόνο η κυρία Μανωλάκου και το Κομμουνιστικό Κόμμα θα μπορούσαν να συνδέσουν μία Κύρωση Συμβάσεως Συνεργασίας στον αγροτικό τομέα, με ένα ευρύτερο πλαίσιο ευρωατλαντικών σχέσεων και του ρόλου της Αλβανίας.

Ωστόσο, θα ήθελα να σας αντιστρέψω το ερώτημα, για να καταλάβω και την αντίρρησή σας. Ας υποθέσουμε ότι η Αλβανία ήταν -που είναι- εκτός ευρωατλαντικού πλαισίου, είναι στο ΝΑΤΟ, αλλά εκτός ενωσιακού πλαισίου, εκτός Ευρωπαϊκής Ένωσης- και ήμασταν και εμείς εκτός Ευρωπαϊκής Ένωσης. Δεν θα έπρεπε να υπογράψουμε μία τέτοια Σύμβαση; Σε τελευταία ανάλυση, αυτή η Σύμβαση αφορά δύο κράτη που αποφασίζουν να συνεργαστούν στον πρωτογενή τομέα. Που είναι το κακό; Θα ήταν, τελείως, διαφορετική; Δηλαδή, αν είχαν κομμουνιστικά καθεστώτα και τα δύο κράτη, δεν θα συζητούσαν για τη φυτοπροστασία; Επί Σοβιετικής Ενώσεως, δεν είχαν φυτοπροστασία; Δεν θα συζητούσαν, παραδείγματος χάριν, για την ανταλλαγή τεχνογνωσίας σε ζητήματα εκμηχάνισης της γεωργίας; Δεν θα συζητούσαν για ζητήματα τύπου καλλιεργειών, που μπορούν να αναπτυχθούν σε συγκεκριμένα εδάφη; Δεν θα συζητούσαν για την προστασία του γενετικού υλικού; Αυτά ήταν εκτός συζητήσεων, επί σοβιετικών καθεστώτων; Είναι μόνο στην ατζέντα της Ευρωπαϊκής Ένωσης;

Αυτή είναι, λίγο πολύ, η ατζέντα συζήτησης, ανά τον κόσμο, και οι χώρες συνεργάζονται σε αυτά τα θέματα. Δεν έχει άλλη ατζέντα. Αυτή είναι. Άρα, προφανώς, μπορούν να αναπτυχθούν ή να μην αναπτυχθούν εμπορικές ή γεωργικές σχέσεις μέσα σε ένα πλαίσιο, που προφανώς εσείς το απορρίπτετε, γιατί είναι το καπιταλιστικό σύστημα, αλλά σε τελευταία ανάλυση, με όποιο σύστημα, λίγο πολύ, η ατζέντα των θεμάτων θα ήταν αυτή. Δεν την κατανοώ την αντίρρηση. Δικαίωμα σας είναι. Απλώς, θεωρώ ότι μάλλον υπερβάλετε στον τρόπο με τον οποίο προσεγγίζετε το συγκεκριμένο θέμα.

Θα ήθελα να πω και κάτι άλλο, γιατί από ένα σημείο και μετά ακούγεται ως κακόγουστο αστείο. Καταλαβαίνω το επίπεδο της πλάκας από την πλευρά του ΣΥΡΙΖΑ για το θέμα της Συμφωνίας των Πρεσπών. Το άκουσα και από την Ελληνική Λύση. Να τελειώνουμε με αυτό το θέμα όμως, γιατί προωθείται και στα δικά σας μέσα, αλλά και στα μέσα κοινωνικής δικτύωσης. Ψηφίσατε μία κακή Συμφωνία. Την κριτικάραμε ως τέτοια και εξακολουθούμε να πιστεύουμε, ότι ήταν και είναι μία κακή συμφωνία. Έχουμε εξηγήσει πάρα πολλές φορές τους λόγους γι’ αυτό. Είπαμε από την εποχή της ψηφοφορίας αυτής της Συμφωνίας, ότι αυτή η Συμφωνία, άπαξ και κυρωθεί, εν συνεχεία, παράγει έννομα αποτελέσματα και δεν καταγγέλλεται και δεν ανακαλείται. Αυτό το έχουμε πει εδώ μέσα.

Δεν το έχουμε πει, όμως, μόνο εδώ μέσα. Αφού την ψηφίσατε και κάνατε αυτή την, εξαιρετικά, επιζήμια για το εθνικό συμφέρον πράξη, εν συνεχεία, σε όλη την προεκλογική εκστρατεία, -εγώ έχω κάνει τριάντα τέτοιες ομιλίες- αν κάποιος πολίτης ερχόταν ευλόγως και έθετε το ερώτημα, «τι θα κάνετε με αυτή τη Συμφωνία; Θα την καταγγείλετε;» Τριάντα φορές, έχω απαντήσει -όχι μία- και όχι μετεκλογικά, αλλά προεκλογικά, ότι δεν πρόκειται να την καταγγείλουμε, γιατί αυτό δεν είναι δυνατόν και μάλιστα, η καταγγελία της θα δημιουργούσε μία σειρά από, ακόμη, δυσμενέστερες συνέπειες.

Και τώρα έρχεστε και κάνετε πλάκα με αυτό το θέμα και μας λέτε εάν αναγνωρίζουμε το συγκεκριμένο κράτος με την ονομασία που του δώσατε με βάση τη Συμφωνία και μάς ρωτάτε αν θα συνεχίσουμε να έχουμε διπλωματικές σχέσεις. Ναι, θα έχουμε διπλωματικές σχέσεις. Ναι, θα συνάπτουμε συμφωνίες. Ναι, θα έρχονται αξιωματούχοι και η Συμφωνία που έχετε κάνει θα εξακολουθεί να είναι μία Συμφωνία που θα σας «βαραίνει» ιστορικά στο διηνεκές. Αυτή είναι η απάντηση, λοιπόν. Δεν κατάλαβα γιατί σας αρέσει αυτό και το έχετε βρει ως ευφυολόγημα να το λέτε. Σε δύσκολη θέση βάζετε τον εαυτό σας, όχι εμάς.

Να αποσαφηνίσω τα ζητήματα που έθεσε ο κ. Αποστόλου και ο κ. Πάνας που αφορούν στους εργάτες γης. Τι κάναμε σε αυτή τη χρονική περίοδο που έχουμε κορονοϊό και έπρεπε να διασφαλίσουμε τον παραγωγικό ιστό και τη συνέχεια των καλλιεργητικών πρακτικών, ώστε να μην υπάρξει παραγωγική διαταραχή; Κάναμε μία σειρά από πράγματα. Πρώτον, αυτό που επικαλεστήκατε κ. Αποστόλου, αν θυμάμαι καλά, είναι το άρθρο 11 του συγκεκριμένου νόμου. Εκείνο που κάναμε με Πράξη Νομοθετικού Περιεχομένου, η οποία εν συνέχεια κυρώθηκε εδώ, είναι ότι δώσαμε άμεση επέκταση σε όσους είχαν ακολουθήσει αυτή τη διαδικασία, προκειμένου να νομιμοποιηθεί η εργασία τους. Άρα, δόθηκε άμεση επέκταση στη ρύθμιση αυτή.

Δεύτερον, κάναμε κάτι, κατά τη γνώμη μου, πολύ χρησιμότερο. Δώσαμε τη δυνατότητα σε ανέργους να εργάζονται ως εργάτες γης, χωρίς να χάνουν το επίδομα ανεργίας. Άρα, μετατρέψαμε, ουσιαστικά, το επίδομα ανεργίας σε επίδομα εργασίας για τις περιπτώσεις των απασχολούμενων στις αγροτικές εργασίες. Πρέπει να σας πω, με λύπη μου, ότι τα αποτελέσματα αυτής της πολιτικής ήταν πάρα πολύ μικρά, ισχνά. Δεν έχω ακριβείς αριθμούς, αλλά η χρήση του μέτρου, παρά αυτό το πολύ γενναίο κίνητρο, από την πλευρά των άνεργων Ελλήνων ήταν, εξαιρετικά, περιορισμένη.

Τρίτον, δώσαμε τη δυνατότητα στους συνταξιούχους αγρότες να εργάζονται σε αγροτικές εργασίες. Επομένως, τους δώσαμε τη δυνατότητα και να διατηρούν τη σύνταξή τους, αλλά και να βρίσκονται στο χωράφι τους, κάτι το οποίο, επίσης, είχε δημιουργήσει πρόβλημα.

Τέταρτον, φτιάξαμε μία ειδική διαδικασία για τη διάρκεια του κορονοϊού, τη διάρκεια της οποίας παρατείναμε μέχρι 31-12-2020, όπου με μία ειδική ταχεία διαδικασία μπορεί να γίνει η μετάκληση των αλλοδαπών εργατών υπηκόων τρίτων χωρών. Μιλάμε, εν πολλοίς, για την Αλβανία. Πράγματι, με αυτόν τον τρόπο ήρθαν 8.000 άνθρωποι, κυρίως στις περιοχές της Καβάλας, της Πέλλας και της Ημαθίας, αλλά και αλλού και συνέβαλαν στην παραγωγική διαδικασία και κυρίως στη διαδικασία των συγκομιδών, αλλά και άλλων καλλιεργητικών πρακτικών.

Επειδή δημιουργούνται παρανοήσεις. Ανέφερε κάτι ο κ. Αποστόλου για ποσοστώσεις. Τι είναι οι ποσοστώσεις για να το παρακολουθούμε όλοι; Με τη διάταξη αυτή έπρεπε να βγαίνει και μία υπουργική απόφαση, η οποία κάνοντας μία συνεκτίμηση των αναγκών να λέει, σε κάθε Περιφερειακή Ενότητα πόσοι επιτρέπεται να μετακληθούν. Έναν αριθμό, δηλαδή. Αυτό, κύριε Γιόγιακα, δεν υπάρχει σε αυτή τη διαδικασία που σας λέω εγώ. Ζητάει όσους θέλει ο εργοδότης.

Κατά την άποψή μου, είναι σαφέστατο το κείμενο και δεν επιδέχεται καμίας ερμηνείας. Όλες οι Περιφερειακές Ενότητες σε όλη την Ελλάδα το εφάρμοσαν με τον τρόπο που σας λέω εγώ, πλην μιας. Είχε μία σκέψη και η Καβάλα και διατύπωσε ορισμένες επιφυλάξεις. Όμως, διευκρινίστηκε και μάς έμεινε η Χαλκιδική. Στη Χαλκιδική, υπήρξε μοναδικό παράδειγμα διαφορετικής ερμηνείας, όπου μία συγκεκριμένη δημόσια λειτουργός έκρινε, εκείνη μόνη, σε όλες τις Περιφερειακές Ενότητες, ότι υπάρχει ένα είδος σύγκρουσης με διατάξεις και χρειάστηκε να εκδοθούν ερμηνευτικές εγκύκλιοι και από το Υπουργείο Αγροτικής Ανάπτυξης και από το Υπουργείο Μεταναστευτικής Πολιτικής που να λένε, αυτό που όλοι οι άλλοι είχαν καταλάβει, πλην της συγκεκριμένης Περιφερειακής Ενότητας, και λύθηκε και εκεί.

Άρα, λοιπόν, έχουμε διαμορφώσει ένα πλήρες πλαίσιο για τον κορονοϊό για να απαντήσουμε στο ζήτημα αυτό. Παρεμπιπτόντως, και ως προς το ζήτημα της ασφάλισής τους είναι, απολύτως, σαφές, ότι ασφαλίζονται με εργόσημο. Επειδή ανέκυψαν ζητήματα με τον ΑΦΜ τους, υπήρξε ειδική εγκύκλιος και απόφαση της ΑΑΔΕ που λύνει και το θέμα του ΑΦΜ τους. Άρα, λοιπόν, έχει γίνει ένα πλήρες πλαίσιο τώρα που δεν δικαιολογεί οποιονδήποτε, μέσα στον κορονοϊό, να παρακωλύει αυτή τη διεργασία.

Δεν λέω ότι τελειώνουμε εδώ, γιατί στις 31-12-2020 θα επανέλθει το θέμα και άρα, θα επανέλθουμε στο προηγούμενο καθεστώς και αυτό είναι ένα καθεστώς το οποίο πρέπει να αντιμετωπίσουμε. Γι’ αυτό επεξεργαζόμαστε, ήδη, διατάξεις. Έχει μία πολυπλοκότητα το θέμα. Δεν θέλω να το απλοποιώ, γιατί έχει ζητήματα μεταναστευτικής πολιτικής που εμπλέκονται, έχει ζητήματα διατάξεων εργασίας, έχει ζητήματα διατάξεων του Υπουργείου Εργασίας, έχει ζητήματα του Υπουργείου Οικονομικών, έχει ζητήματα ασφαλιστικά, έχει μία σειρά από θέματα, αλλά πρέπει να αντιμετωπίσουμε αυτή την παραγωγική πραγματικότητα και να φτιάξουμε ένα ρεαλιστικό και ευέλικτο σχήμα, με το οποίο θα μπορέσουμε να δώσουμε λύσεις σε αυτά.

Επεσήμανε ο κύριος Πρόεδρος, ορθότατα, το ζήτημα των αλιεργατών. Τους αλιεργάτες, κύριε Πρόεδρε, δεν τους βάλαμε σε αυτό το σχήμα, διότι θεωρήσαμε ότι δεν υπάρχουν πρόσθετες απαγορεύσεις κατά τη διάρκεια του κορονοϊού. Οι αλιεργάτες, κυρίως, είναι αιγυπτιακής καταγωγής. Όμως, εμφανίστηκε ειδικό πρόβλημα στην Αίγυπτο, προκειμένου να διεκπεραιωθούν τα έγγραφα, που συνδέονται με τον κορονοϊό, εξ ου και υπάρχουν μεγάλες καθυστερήσεις. Μου επισημάνθηκε το ζήτημα αυτό, πρόσφατα, από τους αλιείς μας και επομένως, πρέπει να δώσουμε μία λύση και σε αυτό το θέμα. Μέσα στις επόμενες μέρες θα το δω επισταμένως, ώστε να δούμε πώς μπορούμε να το αντιμετωπίσουμε, στον βαθμό, βέβαια, που επηρεάζεται από την ελληνική πλευρά. Δεν μπορούμε να λύσουμε τα της αιγυπτιακής πλευράς, αλλά μόνο στον βαθμό που επηρεάζεται από την ελληνική πλευρά.

Σε ότι αφορά στα της συμβάσεως, θέλω να πω δύο πράγματα, ως κριτική παρατήρηση και εν μέρει και αυτοκριτική. Το άλλο κριτικό μέρος πηγαίνει στον ΣΥΡΙΖΑ, αλλά όχι μόνο στον ΣΥΡΙΖΑ, γιατί είναι μία πρακτική ευρύτερη. Δεν έχω καταλάβει ποτέ, γιατί κυρώνουμε πέντε και έξι χρόνια μετά αυτές τις Συμβάσεις. Δηλαδή, υπάρχει μία πολύ μεγάλη καθυστέρηση, που έχει να κάνει με τη διαδικασία. Δεν είναι διαδικασία του Υπουργείου Αγροτικής Ανάπτυξης. Έχει να κάνει, κυρίως, με μία διαδικασία που έχει το Υπουργείο Εξωτερικών, που εξακολουθεί να είναι βραδεία.

Η δεύτερη παρατήρηση είναι ότι αυτές οι Συμβάσεις που κάνει το Υπουργείο Αγροτικής Ανάπτυξης έχουν ενιαία χαρακτηριστικά. Κατά τη γνώμη μου, διαμορφώνουν ένα ευρύτερο πλαίσιο συνεργασίας. Εν συνεχεία, εκείνο το οποίο πάντα προβλέπουν είναι τη δημιουργία μιας επιτροπής, η οποία πρέπει να εργαστεί για να εξειδικεύσει αυτή τη συνεργασία. Πολύ σπανίως, αυτό συμβαίνει και γι’ αυτό αυτές οι συμφωνίες καταλήγουν να είναι δηλώσεις καλής θελήσεως. Όμως, δεν προχωράει, δεν βαθαίνει η συνεργασία, τουλάχιστον, με τη συγκρότηση αυτών των επιτροπών ή ατονεί, καθώς περνά ο χρόνος, ακόμα και όταν, σπανίως, συγκροτούνται.

Άρα, λοιπόν, πρέπει να δουλέψουμε πάνω στις διεθνείς συνεργασίες. Κατά τη γνώμη μου, θα έπρεπε να είναι κάπως πιο εξειδικευμένα τα κείμενα αυτά, όχι «ασφυκτικά». Καταλαβαίνω ότι είναι κείμενα - πλαίσια, αλλά δεν πρέπει να είναι «ασφυκτικά» Όμως, δεν μπορούν να είναι και τελείως γενικά, ώστε να πρέπει να εξειδικευτούν και μετά, τελικώς, να μην εξειδικεύονται ποτέ και να μην προχωρά αυτή η συνεργασία.

Εάν, πραγματικά, πιστεύουμε στην αγροτική συνεργασία, θα πρέπει να επεξεργαστούμε κείμενα, τα οποία να έχουν μεγαλύτερη σαφήνεια και να ορίζουν και σε κάθε μέρος αυτές οι συμβάσεις ορισμένες υποχρεώσεις ή έναν ρυθμό, με τον οποίο θα προχωρά αυτή η συνεργασία. Έτσι, λοιπόν, εκείνο το οποίο προκύπτει, ως μία άμεση υποχρέωση μετά την Κύρωση για το Υπουργείο Αγροτικής Ανάπτυξης, είναι η συγκρότηση μιας Μικτής Επιτροπής.

Επισημάνθηκαν ορισμένα στοιχεία της αλβανικής οικονομίας. Πράγματι, η Ελλάδα έχει μία προνομιακή σχέση, οικονομική, με την Αλβανία. Είμαστε η δεύτερη χώρα σε επενδύσεις εκεί. Ένα τμήμα των επενδύσεων μπορεί να πάρει και γεωργικό χαρακτήρα. Είναι μία, κατεξοχήν, γεωργική χώρα, η οποία, όμως, ακολουθεί πρακτικές οι οποίες πηγαίνουν πίσω.

Για παράδειγμα, για να ξαναγυρίσω στην αγαπημένη μου κυρία Μανωλάκου. Τα ζητήματα της ευζωίας, τα ζητήματα της φυτοπροστασίας, τα ζητήματα των φυτουπολειμμάτων, τα συστήματα του ελέγχου των ασθενειών, καθώς μετακινούνται προϊόντα, όλα αυτά είναι ζητήματα που αφορούν όλους τους καταναλωτές, είτε είναι καταναλωτές αλβανικών προϊόντων, είτε είναι καταναλωτές ελληνικών προϊόντων. Τα ζητήματα της σήμανσης, τα ζητήματα των πιστοποιήσεων προϊόντων, τα ζητήματα της ποιότητας των προϊόντων, όλα αυτά είναι ζητήματα που θα πρέπει να απασχολούν και νομίζω ότι απασχολούν ευρύτερα.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Υπάρχουν κανονισμοί της Ευρωπαϊκής Ένωσης για όλα αυτά που λέτε. Άρα, αυτή την τεχνογνωσία δίνουμε.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Ναι, κακό είναι αυτό;

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του ΚΚΕ):** Άρα, συμφωνούμε. Δεν ψαχνόμαστε με υποψίες.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Υποθέτω ότι η Ευρωπαϊκή Ένωση μπορεί να σας πειράζει για μία σειρά από λόγους, αλλά δεν σας πειράζει γιατί έχει υψηλή ποιότητα τροφίμων, ή έχει υψηλά στάνταρ ασφάλειας, ή θέτει υψηλά στάνταρ ευζωίας στην εκτροφή, ή θέτει αυστηρά ζητήματα φυτοπροστασίας, ή χρήσης των φυτοπροστατευτικών προϊόντων. Υποθέτω ότι δεν σας ενοχλεί η Ευρωπαϊκή Ένωση γι’ αυτό. Σε άλλα ζητήματα να καταλάβω τι λέτε. Εδώ, όμως, δεν καταλαβαίνω τι λέτε. Εδώ αυτό που μας ενδιαφέρει, για παράδειγμα, είναι να υπάρχουν φυτοπροστατευτικά προϊόντα, τα οποία είναι επιβλαβή και τα οποία χρησιμοποιούνται στην Αλβανία; Το θέλουμε αυτό; Δεν θα έπρεπε να μεταφέρουμε μία τεχνογνωσία που τους επιτρέπει να έχουν αύξηση της αποδοτικότητας στο χωράφι τους, στη θεματική τους απόδοση, αλλά με τη χρήση ασφαλών προϊόντων φυτοπροστασίας;

Άρα, λοιπόν, δεν ξέρω γιατί εστιάζεται αυτό ως πρόβλημα. Βεβαίως, και υπάρχουν κανονισμοί για όλα αυτά τα θέματα και πολύ καλά κάνουν και υπάρχουν κανονισμοί για όλα αυτά. Είναι πολύ χρήσιμοι αυτοί οι κανονισμοί. Άρα, λοιπόν, νομίζω ότι εδώ θα έπρεπε να πάμε με μία ομοφωνία. Έχουμε τη μικρή «παραφωνία» για γενικούς πολιτικούς λόγους από την πλευρά του Κομμουνιστικού Κόμματος και ευχαριστώ για τις παρατηρήσεις και τις σκέψεις σας.

Σε ότι αφορά στο τέλος επιτηδεύματος, θα το ρυθμίσουμε. Θα κάνουμε μία επαφή με το Υπουργείο Οικονομικών, να επισημάνουμε ότι υπάρχει αυτό το ζήτημα, που πρέπει να τακτοποιηθεί.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, ολοκληρώθηκε η συζήτηση επί του σχεδίου νόμου του Υπουργείου Αγροτικής Ανάπτυξης και Τροφίμων «Κύρωση του Μνημονίου Συνεργασίας μεταξύ του Υπουργείου Παραγωγικής Ανασυγκρότησης, Περιβάλλοντος και Ενέργειας της Ελληνικής Δημοκρατίας και του Υπουργείου Γεωργίας, Αγροτικής Ανάπτυξης και Διαχείρισης Υδάτων της Δημοκρατίας της Αλβανίας για συνεργασία στον τομέα της γεωργίας».

Όπως προκύπτει από τις τοποθετήσεις των Εισηγητών και των Ειδικών Αγορητών, η Νέα Δημοκρατία, δια του Εισηγητή, κ. Καιρίδη, ψηφίζει υπέρ.

Ο ΣΥΡΙΖΑ, δια του Εισηγητή, κ. Σαρακιώτη, ψηφίζει υπέρ.

Το Κίνημα Αλλαγής, δια του Ειδικού Αγορητή, κ. Πάνα, ψηφίζει υπέρ.

Το Κ.Κ.Ε., δια της Ειδικής Αγορήτριας, κυρίας Μανωλάκου, καταψηφίζει.

Η Ελληνική Λύση, δια του Ειδικού Αγορητή, κ. Βιλιάρδου, καταψηφίζει.

Το ΜέΡΑ25, δια του Ειδικού Αγορητή, κ. Λογιάδη, ψηφίζει υπέρ.

Συνεπώς, το σχέδιο νόμου του Υπουργείου Αγροτικής Ανάπτυξης και Τροφίμων «Κύρωση του Μνημονίου Συνεργασίας μεταξύ του Υπουργείου Παραγωγικής Ανασυγκρότησης, Περιβάλλοντος και Ενέργειας της Ελληνικής Δημοκρατίας και του Υπουργείου Γεωργίας, Αγροτικής Ανάπτυξης και Διαχείρισης Υδάτων της Δημοκρατίας της Αλβανίας για συνεργασία στον τομέα της γεωργίας», γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βλάχος Γεώργιος, Γιόγιακας Βασίλειος, Καιρίδης Δημήτριος, Λεονταρίδης Θεόφιλος, Ράπτη Ελένη, Σιμόπουλος Ευστράτιος (Στράτος), Δούνια Παναγιώτα (Νόνη), Αποστόλου Ευάγγελος, Σαρακιώτης Ιωάννης, Πάνας Απόστολος, Μανωλάκου Διαμάντω, Βιλιάρδος Βασίλειος και Λογιάδης Γεώργιος.

Τέλος και περί ώρα 18.40΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**